text: 1Chaymanta Jesus chay urkumanta urayamuptin aypa runakuna katirkansapa. 2Chaypina suk lasaruyak runa Jesusta ladunchashpa ñawpakninpi kunkurikushpa willarkan: —Señor, munashpaykika kay unkuyninimanta alliyachiway. 3Chashna willaptin Jesuska chay runataka llankashpa willarkan: —Ariya, munani alliyachiynikita. Ñami alliyaduna kanki. Chayta willaptinlla chay runapa tukuy kirinkuna chinkarkan. 4Chaypina Jesuska willarkan: —Amara ni pita willayrachu alliyachishkaynita. Saserdoteman rillay kawashunanpa alliyaduna kanaykita. Chaymanta ñawpa Moises killkashkanpi kamachikunanta allita kasushpa suk ofrendata apay. Chayta apaptiki tukuy runakuna yachankasapa unkuynikimanta sanuyashkaykita. 5Chaymanta Kapernaum llaktapi chayaptin suk runa Jesusta laduncharkan. Payka Roma llaktamanta soldadukunapa kapitannin karkan. Jesusta sukaman roygashpa willarkan: 6—Señor, suk wiwachuyni wasinipi sukaman unkudulla kawsan. Manana nima kuyuyta atipannachu. Mana muchunapa laya nanaywan sukaman sufriykan. 7Chashna willaptin Jesuska chay kapitanta willarkan: —Wasikiman risha payta alliyachinaynipa. 8Chaypina chay kapitanka willarkan: —Señor, ñuka mana nimachu kani wasinipi yaykunaykipa. Kayllamanta atipanki wiwachuynita alliyachiyta. 9Tata Diosmi kamachishunki. Chayrayku sinchi kamachikuk kanki. Ñukapapish tiyan kamachiwakninikuna. Paykuna kamachiwaptinkuna kasunayni tiyan. Chaymanta ñuka soldadukunata kamachiptini paykunapish kasuwansapa. Suk soldaduta suk mayman rinanpa willaptini rin. Sukta shamunanpa willaptini shamun. Suk wiwachuyni imatapish rurananpa willaptini ruran. Chayrayku sinchi kamachikuk kashpayki karullamanta wiwachuynita alliyachipay. 10Chashna chay kapitan willaptin Jesuska sukaman almirarkan. Chaypina tukuy chay katik runakunata willarkansapa: —Allita willaykichi. Tukuy judiyumasinikunamanta mana niman suk runa kay romano kapitanshina ñukata kreyiwashkachu. 11Chayrayku willaykichi: Inti llukshimunanmanta inti yaykunanmanta tukuy kreyiwakkuna Tata Diospa mandunpi yaykunkasapa. Chaypina tiyarinkasapa ñawpa awilunchi Abrahamwan Isakwan Jakobowan tantalla mikunankunapa. 12Chaykamanka kankuna Tata Diospa mandunpi yaykunaykichi kaykaptin mana ñukata kreyiwashkaykichirayku mana yaykunkichichu. Tata Dioska tukuy mana kreyiwakkunata sielu washaman tutayaduman churankasapa. Chaypina paykunaka llakishpankuna kirunkunata mukushpankuna sukaman wakankasapa. 13Chayta willashkanwashana Jesuska chay kapitanta willarkan: —Rillayna wasikiman. Tukuy shunku kreyiwashkaykiraykumi wiwachuykitaka alliyachishkani. Jesus willashkan oraslla chay unkudu wiwachunka wasinllapi alliyarkan. 14Chaymanta Jesuska disipulunkunawan rirkansapa Pedrupa wasinman. Chaypi yaykushpa Jesuska Pedrupa suedranta tarirkan unkuduta. Chay warmika kawitunpi kalentorawan siridu karkan. 15Chaypina Jesuska chay unkudu warmipa makinta llankaptin kalentoranka chiriyapurkan. Chashna alliyashpa atarimushpa kallarirkan Jesusta disipulunkunata karaysapata. 16Chaymanta amusayaykaptinna Jesusman supayadu runakunata pushamurkansapa. Jesuska rimashpalla chay supaykunata llukshichirkansapa. Tukuy unkudukunatapish alliyachirkansapa. 17Chayta Jesus rurarkan Tata Dios willashkanta rurananpa. Chay ñawpa yachachikuk Isaiyas killkarkan: “Payka rikchak laya unkuyninchikunamanta alliyachiwashkanchisapa. Tukuy laya nanayninchikunata kichuwarkanchisapa.” Chay killkadunpi rimashkanshina Jesus unkudukunata alliyachirkansapa. 18Chaymanta aypa runakuna Jesuspa ladunpi tantanakurkansapa. Jesuska chay runakunata kawashpa disipulunkunata willarkansapa: —Akuychi kay kochata chimbaypachi. 19Manara kanowapi yaykuptinkunara Moisespa killkadunta yachachikuk runa Jesusta ladunchashpa willarkan: —Maestru, maytapish riptiki chaytami katishkayki. 20Chaypina Jesuska willarkan: —Atukkunapa machaykunapi wasinkuna tiyan. Pishkillukunapapish wasinkuna tiyan. Ñuka sielumanta shamudu runa kashpaynipish mana nima wasiyukchu kani chaypi samanaynipa. 21Chaypina Jesusta katik runa willarkan: —Señor, tatayni wañuptin pampashpaynira katishkayki. 22Chashna willaptin Jesus willarkan: —Kunanlla aku ñukawan. Tata Diosta mana kasunayak runakunaka paykunapura pampanakuchunsapa. 23Chashna parlashkankunawasha Jesuska disipulunkunawan suk kanowapi yaykurkansapa kochata chimbanankunapa. 24Chimbaykaptinkuna kallarirkan sukaman wayrayta. Chay wayrawan yakuka sukaman olasyarkan yakallapa kanowata untachinankaman. Chay yaku wayrawan kuyuykaptinpish Jesuska kanowapi puñuykarkan. 25Chaypina disipulunkunaka rirkansapa rikchachik. Sukaman manchakushpankuna willarkansapa: —¡Señor, salvawaysapa! Ñami suminayaykanchisapana. 26Jesuska willarkansapa: —¿Imapatí sukaman manchakunkichi? ¿Manachu allitara kreyiwankichira? Chashna willashpa Jesuska atarishpa wayrata yakuta sinchita willarkan sampayananpa. Willaptinlla sampayarkan. 27Chayta kawashpankuna disipulunkunaka sukaman almirashpa tapunakurkansapa: —¿Pití kay runaka? Rimashpalla wayrata yakuta kasillayachin. 28Chaymanta chay kochata chimbashpankuna Gadara llaktapi Jesuska disipulunkunawan chayarkansapa. Chaypi ishkay supayadu ullkukuna tiyarkan. Paykuna sukaman supayadu karkansapa. Chay ishkay runakunaka wañudukunata pampashkankunapi kawsarkansapa. Paykuna sukaman sakra likidu kaptinkuna mana ni pi atiparkansapachu chay ñanta puriyta. Chaypina chay ishkay runakunaka Jesusta kawashpankuna laduncharkansapa. 29Sinchita rimashpa willarkansapa: —Tata Diospa wambran Jesus ¿manara kastigawanaykipasapa tiempu chayamuptinra shamushkankichu kastigawaksapa? 30Chay supayadu runakunamanta mana karupichu aypa kuchikuna mikukuykarkansapa. 31Chaypina chay runakunapi kawsak supaykunaka Jesustaka willarkansapa: —Kay runakunamanta llukshichiwashpaykisapa almitiwaysapa chay kuchikunapi yaykunaynikunapa. 32Chashna willaptinkuna Jesus almitishpa willarkansapa: —¡Rillaychi! Jesus willaptinkunana chay supaykuna chay ishkay runakunamanta llukshirkansapa. Rirkansapa kuchikunapi yaykuk. Chaypina kuchikunaka kallpashpankuna urkumanta sinkushpa yakupi sipikurkansapa. 33Chayta kawashpankuna kuchikuna kuydak runakuna manchakuywan llaktankunaman kallparkansapa. Chaypi chayashpankuna tukuy llaktamasinkunata willarkansapa Jesus chay supayadu runakunata alliyachishkanta. Kuchikuna yakupi sipikushkankunata parlachikurkansapa. 34Chayta uyarishpankuna tukuy chay llaktapi kawsak runakuna rirkansapa Jesusta tarik. Jesusta kawashpankuna roygarkansapa llaktankunamanta llukshinanpa.


c: text/html

text: 1Pitaj kay puka p'achayoj Edompi, Bosramanta jamushanri? Pitaj kay puka p'acha churasqa atiyniyoj thaskejri? Noqa kani, cheqan kajta parlaspa atiywan salvanaypaj. 2Imajtintaj p'achasniykeqa chay jina puka, uvas ch'irwanapi sarojkunaj p'achanku jinari? 3Arí, Noqalla ch'irwanapeqa uvasta saruni. Nacionesmanta mana pipis Noqawan saroj karqachu. Arí, phiñakuyniywan sarorqani, may sinch'i phiñakuyniywan paykunata t'usterqani. Chayrayku yawarninku p'achayman ch'allpaykamuwan; ajinamanta tukuy p'achay pukachasqa. 4Chay karqa maypachachus vengakunayqa sonqoypi kasharqa; preciowan kacharichinay p'unchayqa chayamorqa chaypacha. 5Qhawarerqani, manataj pipis yanapawaj karqachu. Mayta t'ukorqani mana pipis noqaman sayasqa kasqanmanta. Ajinapi makillaywan salvacionta wakicherqani; k'ajaj phiñakuyniywan yanapachikorqani. 6K'ajaj phiñakuyniywan chay runasta t'usterqani. Phiñakuyniywan paykunata machaykucherqani, yawar mayustataj puricherqani. 7Noqaqa Tata Diospa khuyakuyninmanta yuyarikusajpuni; Tata Diosta jatunchanamantapis willarasajtaj, noqanchejrayku tukuy imasta ruwasqanmanta, jatuchaj k'acha imasta Israelpaj ruwasqanmanta jatun khuyakuyninman jina, munakuyninman jinataj. 8Tata Dios nerqa: Cheqamanta paykuna Noqaj aylluy kanku, mana wasanchaj wawas kanku, nispa. Chayrayku Pay kikin paykunata salvarqa. 9Israelitas llakisqa kashajtinku, Paypis llakisqallataj karqa, mana pi angeltapis kachamorqachu paykunata salvanampaj. Paypuni munakuyninwan, khuyakuyninwantaj paykunataqa librarqa. Unaymantapachapuni paykunata marq'arikuspa apaykacharqa. 10Chaywampis paykunaqa mana kasukuspa, Espíritu Santonta phiñacherqanku. Chayrayku Diosqa paykunaj enemigonkuman tukuspa, Paypuni contrankuta maqanakorqa. 11Chantá yuyarikorqanku Moisesmanta, ñawpa tatasninkumantapis, nerqankutaj: Maytaj kunan chay Dios, pichus jatun qochamanta wicharichimusorqachej, ovejasta michej jina Moiseswan khuskata, chayri? Maytaj kunan Espíritu Santonta israelitaspa chawpinkuman churarqa, 12pichus jatun atiyninta Moisesta yanapanampaj churarqa, chayri? Maytaj kunan pichus paykunaj ñawpaqenkupi yakuta iskayman t'aqarqa chayri, ajinamanta atiyniyoj kasqanta wiñaypaj rikuchejri? 13Maytaj kunan chay jatun qochaj ukhunta pusaykachajri? Paykunaqa llano pampapi caballo jina mana misk'arqankuchu. 14Paykunataqa vallesman urayk'amoj uywasta jina Tata Diospa Espíritun micherqa. Ajinata Qanqa israelita aylluykita pusaykacharqanki, tukuynejpi sutiyki mentasqa kanampaj. 15Qanqa janaj pachamanta qhawarimuy, may sumaj santo kamachina tiyakunaykimanta allinta qhawariy. Maytaj kunan chay sinch'i munakuyniyki, kallpaykitajri? Khuyakuyniyki tukukapun, sonqoykipis manaña noqaykurayku wawayanchu. 16Qanlla Tataykoqa kanki, Abraham tatayku mana rejsikuwajtiykupis. Ñawpa tatayku Israel mana yuyarikuwajtiykupis, Qanlla Tataykoqa kanki, Tata Dios. Wiñaymantapacha Preciowan Kacharichiwajniyku nisqa kanki. 17Imajtintaj, Tata Dios, ñankunaykimanta pantachiwaykuri, Qanta manchachikunaykumantapis sonqoykuta rumiyachiwaykuri? Kay kamachisniykita munakusqaykirayku qhawarimuwayku; herenciayki aylluykita qhawarimuwayku. 18Pisi p'unchaykunallapaj aylluyki Qampaj t'aqasqa santo cheqata jap'erqanku, kunantajrí enemigosniyku Temploykita sarunku. 19Noqayku rijch'akuyku, pikunatachus Qan mana ni jayk'aj kamacherqankichu, chaykunaman, pikunachus ni jayk'aj sutiykiwan sutichasqa karqankuchu, chaykunaman.

robotstxt: allowed

filter: keep


text: 1Ta quɨvɨ cuan quichaha̱ chica nyicon rey Herodes chi suhva ñu yɨhɨ́ cuenda ra Cristo. 2Ta tachi̱ ra tyiño vatyi na cahñi ra chi ra Jacobo yañi ra Juan chihin mityi. 3Ta nyehe ra Herodes vatyi tahan xaan iñi ñu Israel cha sacuvi̱ ra tyicuan caa, ta tyihi̱ ra tyiño vatyi tɨɨn ndɨhɨ ra chi ra Pedro. Ta cuví chi noo quɨvɨ vico pascua nu tuhva ñu chachi ñu pan cha ñahri yuchan iya yɨhɨ chihin. 4Cha yaha̱ cha tɨɨ̱n ra chi ra Pedro, tyihi̱ ra chi ra vehe caa. Ta cumi ityi sɨndaro sahá cumi chi ra. Ta cumi sɨndaro cha noo ityi ra ta sahá cuenda ra suhva suhva cuhva chi ra. Ta tyaa̱ ra Herodes cuhva vatyi nayahá vico cuan ta cucuhva cuenda ra chi ra chi ñáyɨvɨ. 5Ta tyicuan caa ñohó ra Pedro vehe caa. Ta sɨndaro cuan sahá cumi vaha xaan ra chi ra. Soco cha nɨ ri ca cha ñohó ra yucuan, ñu yɨhɨ́ cuenda ra Cristo chicán tahvi xaan ñu nyita cuii ri maa cha cuenda ra. 6Ta tyaá ra Herodes cuhva vatyi cha ñaha ri inga quɨvɨ cuan cutava ra chi ra Pedro nuu ñáyɨvɨ. Ta suri cha cuaa cuan ra Pedro quixí vavaha ra mahñu uvi sɨndaro cuan. Ta nuhñí ra chihin uvi cadena. Ta uvi ca sɨndaro canyicú ra yuvehe casahá cumi ra. 7Ta tañi ri ta tuvi̱ noo ángel cha tachi̱ Sutu Mañi yo. Ta ndundichin ri chichi vehe caa cuan. Ta ángel cuan tɨɨ̱n ra xiin ra Pedro. Ta sandoyo̱ ra chi ra. Ta catyí ra chi ra: ―Sa̱numi. Ndɨ̱cuita ―catyi ángel cuan chi ra. Tyicuan ta ndachi̱ cadena cha nuhñi ndaha ra Pedro. 8Ta ángel cuan catyí ra chi ra: ―Na̱cuhñi vaha chichun ta na̱tyihi ndichan chahun ―catyí ángel cuan. Tyicuan caa sacuvi̱ ra Pedro. Ta catyí ángel chi ra: ―Que̱hen sahmon ta tya̱un chaton ta qui̱chun chate ―catyí ángel cuan chi ra Pedro. 9Ta ra Pedro quita̱ ra chata ángel cuan. Soco ña chitó ra tatu cha ndicha o cha ña ndicha cuví cuan, ta cuñi maa ra vatyi visión nyehé ra. 10Soco cuahan ra chata ángel cuan ta cayaha̱ ra noo nu sahá cumi sɨndaro. Tyicuan ta cayaha̱ ra inga tucu nu casahá cumi sɨndaro cuan. Yaha̱ cuan ta chaa̱ coyo ra yuvehe caa cahnu nu quita ñáyɨvɨ ta quɨhvɨ ñu chichi ñuu. Ta yuvehe cuan nuña ri maa. Ta quita̱ coyo ra. Ta cha yaha̱ yaha ra noo ityi cahnu, ta sandoo̱ ángel cuan chi ra. 11Tyicuan ta nacoto̱ ra Pedro vatyi ndicha ta quichaha catyi ra: ―Ndicha, ñima visión cuvi. Soco maa Sutu Mañi yo tachi̱ ra noo ángel vatyi sacacu̱ ra chii ndaha ra Herodes ta ndaha ra Israel ―catyí ra Pedro. 12Chicá xiñi ra tuhun ihya ityi cuahan ra. Ta chaa̱ ra vehe cu María sɨhɨ ra Juan Marcos. Ta cuaha xaan ñu canyicú cuan chicán tahvi ñu chi Nyoo. 13Ta cuhva cha sacacha̱n ra Pedro yuvehe nuquehe, quita̱ noo ñaha tyivaa cha nañí Rode chinyehe ña yóó cha sacachan cuan. 14Soco cuhva cha nɨcohon soho ña ndusu ra Pedro, ña nuña̱ ña yuvehe. Vatyi sɨɨ xaan cuñí ña, ta chino ña cua nacatyi ña. Ta catyí ña vatyi ra Pedro nanyaá ra yuvehe. 15Tyicuan ta quichaha catyí ñu chi ña: ―Loco yoho ―catyí ñu chi ña. Soco ña cuan catyí ña vatyi ndicha cha cahán ña. Soco ñu cuan catyí ñu tyi ñima ra Pedro cuví ra, soco ángel cuenda ra cuví, catyí ñu. 16Ta ra Pedro sañihí ca ra sacachan ra yuvehe. Ta cuhva cha nuña̱ ñu ta nanyehe̱ ñu chi ra, iyo xaan cuñi̱ ñu ta yuhvi̱ ñu cuvi̱. 17Soco savaha̱ ra seña chihin ndaha ra nacutaxin ñu. Ta nacatyi̱ ra chi ñu yoso caa tava̱ Sutu Mañi yo chi ra vehe caa. Ta catyí ra chi ñu: ―Na̱catyi ndo chi ra Jacobo ta chi inga yañi yo ―catyí ra. Ta quita̱ ra ta cuahan ra inga ityi. 18Cuhva cha cundichin, iyo cacuvi sɨndaro cha sahá cumi chichi vehe caa cuan, vatyi ña cachitó ra yoso caa quita̱ ra Pedro. 19Tyicuan ta tachi̱ ra Herodes cunanducu chi ra. Ta vatyi ña nañihi̱ ra chi ra, tyicuan ta tachi̱ ra na cacahñi ra chi ra sahá cumi vehe caa cuan. Yaha̱ cuan ta quita̱ ra Herodes ityi Judea cuan ta cuahan ra ñuu Cesarea cuacoo ra. 20Ta ra Herodes cuxaan xaan ra chihin ñáyɨvɨ ñuu Tiro ta ñáyɨvɨ ñuu Sidón. Soco cuñí ñu cuan nduvaha coo ñu chihin ra vatyi ñuu cha nyacá ñaha ra yucuan quitá cha cachi ñu. Tyicuan ta ndu ɨɨ̱n ri ñu ta cuahan coyo ñu cuacutahan ñu chihin noo ra cha nañí Blasto. Ican ra sahá cuenda chi ra Herodes. Ta chicán ñu cha nduvaha coo ra Herodes chihin ñu. 21Tyicuan ta catyí ra Herodes vatyi cuhun ñu nu nyaá ra noo quɨvɨ. Ta chaa̱ quɨvɨ cuan ta ndɨhvɨ̱ noo ra sahma tyiño ra. Ta chicunyaa ra nu tyayu cahnu ra. Ta caha̱n noo ra nuu ñu. 22Tyicuan ta quichaha canachaa̱ ñáyɨvɨ, ta catyí ñu: ―Ra cha cahán ihya ñima noo rayɨɨ ri cuví ra. Nyoo cuví ra ―catyí ñu. 23Ta caa cuhva ri cuan noo ángel Sutu Mañi yo chaha̱ ra noo cuehe chi ra Herodes vatyi chaha̱ ra cha catyi̱ ñáyɨvɨ tyi Nyoo cuví ra. Ta quɨhvɨ̱ tɨndacu chi ra, ta chihi̱ ra. 24Soco tuhun Nyoo cuahan chitya ca. Ta caha̱n ñu tuhun Nyoo tandɨhɨ ri ityi. 25Quɨvɨ cha ndɨhɨ̱ tyiño saha ra Bernabé ta ra Saulo nya Jerusalén, cuanuhu coyo ra ñuu Antioquia. Ta cuahan tucu ra Juan Marcos chihin ra.


text: 1Israelpa Diosnin Tukuy-atiyniyoq Señorpa Moabmanta nisqan. ¡Ay, imaraqmi Nebo llaqta! ¡Pasaq thuniykusqan kapushan! ¡Quiriataimpas hap'iqpa k'umuchisqanmi kapushan! ¡Pukaranpas k'umuchiqpa pampakama thuniykusqanmi kapushan! 2Moabpa sumaq reqsisqa-kayninmi tukukapun. Hesbonpiqa awqakunan rimanakushan imaynatachus Moabta chinkachinanpaq: ¡Hakuchis! Pasaqpaq ch'inyachimpusun, nispanku. Qanpas, Madmén llaqta ch'inyachisqallataqmi kanki, espadaqa manan hinatachu qhawaykusunki. 3¡Uyariychis! Horonaimmantan qaparkachamushanku: ¡Pasaq thunisqan! ¡Ch'usaqyachisqan! nispanku. 4Moabmi raqay-raqayña karqon, nanaymanta qaparisqankutaqmi Zoarkamaraq uyarikun. 5Luhit qhata seqaqkuna waqay ñawillantinñan wichaykunku. Horonaimman uraykuqkunan hatun llaki chayamuqtin nanaymanta qaparinku. 6¡Ayqekuychis! ¡Atiqqa qespikunqan! ¡Ch'inneqpi kanlli llant'a hina kaychis! 7Moab, qanqa kallpaykimanmi qhapaq kayniykimanmi hap'ipakurqanki, chaymi qanpas hap'isqallataq kanki, Quemos diosniykipas apasqan kanqa llapan sacerdotekunantin umalli runakunantin. 8Llapan llaqtakunamanpunin chayanqa thuniqqa, manan ch'ullallapas hinaqa kanqachu, wayq'opas pata pampapas purunyapunqan, ñoqa Señor Diospa nisqayman hina. 9Cheqaqtapunin Moabqa thunisqa kanqa, chayrayku sutinwan qelqasqa rumita churaykuychis. Lliw llaqtakunan purunyapunqa raqay-raqayta mana ch'ulla wasipas kanankama. 10¡Ñakasqa kachun Señor Diospa hap'ichisqan llank'anata mana tukuy sonqowan ruwaqqa! ¡Ñakasqallataq kachun wañuchinanpaq kamachisqa kashaspa mana kasukuq runaqa! 11Moabqa thak-kayllapipunin tiyakurqan, manan hayk'aqpas kamachipaq apasqaqa karqanchu, vino hinan sumaqta poqoykurqan, manan hayk'aqpas wak mak'asmanqa tallikurqanchu, chayraykun mana q'aymayanchu, manataq q'apaynintapas chinkachinchu. 12Señor Diosmi ichaqa nin: Chayamunqan huk p'unchay, chay vinota hich'ananpaqmi runakunata kachamuni, paykunan tallinqaku mak'asmanta, ch'usaq kaqtintaqmi p'akipunqaku. 13Hinaspan Moabqa Quemos diosninmanta p'enqasqa kanqa, imaynan Israelpas sinchi hap'ipakusqan Betel diosninpaq p'enqasqa karqan hina. 14Moab, ¿imaynataq niwaq: Allin maqanakuqmi kayku, allin qharikunan kayku, nispa? 15Ñoqaqa Reymi kani, sutiyqa Tukuy-atiyniyoq Señor Diosmi. Ñan chayamunña Moabta llaqtankunatawan thuniqqa, allichachaq waynakunaraqmi wañuchinaman apasqa kanqaku. 16Moabpa thunisqa kananmi qayllaykamushan, hatun llakin chayamunan patapiña kashan. 17Moabpa llaqtamasinkuna, allin reqsisqa kasqan yachaqkuna, waqaychis paymanta, niychistaq: ¡Imaynaraqmi p'akikun atiyniyoq varaqa! ¡Imaynaraqmi p'akikun sumaq k'anchariq varanqa! nispa. 18Dibón llaqta, hatunchasqa-kayniykimanta k'umuykuy, ch'aki pampapi tiyay, Moabta thuniqmi qanmanña sispaykamushan, thunirqamunñan pukaraykikunatapas. 19Aroer llaqta, ñan patapi sayaykuspallaña qhaway, warmikuna qharikuna ayqeshaqta tapukuy: ¿Iman qarqon? nispa. 20Nisunkikutaq: Moabmi pasaq pisichasqa sinchi mancharisqataq kashan, waqaychis qapariychis paymanta, willamuychis Arnón mayuman Moabpa thunisqa kasqanta, nispa. 21Pata pampapi llaqtakunan taripasqa kanku: Holón, Jahaza, Mefaat, 22Dibón, Nebo, Bet-diblataim, 23Quiriataim, Bet-gamul, Bet-meón, 24Quiriot, Bosrapas, Moabpa llapan llaqtankuna qayllanpiña karunpiña kaqpas. 25Moabpa kallpanmi tukusqa kapun, atiynintaqmi thunisqa kapun. Ñoqa Señor Diosmi chayta nini. 26Moabta macharqachiychis Señor Dios contra sayarisqanmanta, siminmantan aqtupakunqa kallpan chiriyanankama, hinan paytaqa asipayanqaku. 27Moab, ¿qanqa manachu Israeltaqa asipayarqanki? Payri, ¿suwakunawanchu purirqan sapa kuti rimaspa pisichanaykipaq? 28Moabpi runakuna, llaqtaykichiskunata wikch'upuychis, qaqakunapi tiyamuychis, urpikuna hina qaqa qhatakunapi q'esachakuychis. 29Moabpa uma hoqariq kasqantaqa uyariykun, paypa sinchi hatunchakuq kasqantaqa uyariykun, qhariykachaq k'ankaykachaq kasqantaqa uyariykun, pay-payman tukuq kasqantaqa uyariykun. 30Señor Diosmi nin: Reqsinin k'amikuq kasqanta, thawtiylla-thawtiq mana ima ruwaq kasqantapas. 31Chayraykun Moabmanta waqasaq, llapan llaqtankunamantawan qaparisaq, Kir-harespi runakunamantawan anchisaq. 32Jazer pukyu, qanmantan waqasaq, Sibma uvas sach'a, k'allmaykikunaqa qochakamaraqmi mast'arikurqan, Jazerkamaraqmi chayarqan, kunantaqmi chaqoqqa kumpaykukun poqosqa rurukuna, uvaskuna pataman. 33Manañan kanchu kusikuypas q'ochukuypas Moabpa chakrankunapi huertankunapi. Uvas sarunapin vinota ch'akichini, uvas saruqpas manan kanñachu, kusikuymanta qapariqpas manan kanñachu. 34Hesbón runapas qaparinmi, qaparisqanpas Elealeman Jahazamanwanraqmi uyarikun, Zoarmantapas Horonaimkama Eglat-selisiyakamaraqmi uyarikun, Nimrim wayq'o unupiwanpas ch'akinmi, nispa. 35Señor Diosmi nin: Moabpiqa qolluchisaqmi, orqo patapi yupaychana cheqaspi sacrificio haywaqta, sacrificiota diosninkuman ruphachiqta. 36Chayraykun sonqoy waqan Moabmanta Kir-hares runakunamantawan llakiy-llakiy waqaq qena hina, qhapaq kaykunata huñukusqallantapas chinkachikapunmi. 37Lliwpa chukchanmi ruturqosqa kasqa, lliwpa sunkhanpas k'isurqosqan kasqa, lliwmi makinkutapas mat'akusqaku, lliwmi qhasqa p'achawan cinturankuman watakusqaku. 38Moabpa llapa wasin patapin lliw plazankunapiwanmi waqaylla uyariykukushan, ñoqan Moabtaqa ñut'urqarini yanqa k'arpata hina. Ñoqa Señor Diosmi chayta nini. 39¡Imayna thunisqaraqmi Moabqa kashan! ¡Imaynataraqmi waqaykushanku! P'enqakuymantan kutirikapunku. Sinchi manchakuyraqmi kashan, pasaq asipayanan kashan lliw llaqtamasinkunapaq. 40Señor Diosmi nin: ¡Qhawariy! ¡Anka hinaraqmi awqanqa phalaykun Moab pataman raphranta mast'arispa! 41Llaqtakunan awqaq makinpiña, pukarakunan awqaq hap'ikapusqanña. Chay p'unchaymi Moabpa maqanakuqninkunaqa wachakuq warmi hinaraq khatatatanqaku. 42Moabqa manañan suyuñachu kapun, ñoqa Señor Dios contra kasqanmanta. 43Moab runakuna, q'aqchakuymi pataykichispiña, toqllawan, urmaykuna t'oqopiwanmi suyasunkichis. 44Llaksakuymanta ayqeqmi t'oqoman urmaykunqa, t'oqomantaña lloqsinqa chaypas, toqllawanmi hap'ichikunqa. Moab patamanmi llapan chaykunata chayachimusaq, ruwasqankuna taripanay watapi. 45Ayqekuqkunan Hesbonpa llanthunpi mana kallpayoqraq sayarparinqaku, Hesbonta nina ruphasqanrayku, Sehonpi hinantinman ninaq wach'irisqanrayku. Chay ninaqa Moabpa ch'ipu chukchantan ruphan, llaqta ch'aqwachiqkunaq uma mukukuntawan. 46¡Ay qanmanta Moab! ¡Quemos diospa llaqtanqa thunisqan kapun! Churiykikunaqa kamachipaq apasqan, ususiykikunapas karu llaqtaman apasqan. 47Chaytukuywanpas qhepamanqa Moabta t'ikarichisaqmi. Ñoqa Señor Diosmi chayta nini. Chaykaman Moab contra Señor Diospa unanchasqanqa.


text: 1Herodes rey caycaptinmi, Judea provincia Belen marcachö Jesús yurirgan. Rupay yargamunan lädu marcancunapitam goyllorcuna estudiay yachag runacuna, juc jatun goyllorta ricasquir alläpa caruta Jerusalénman shayämurgan. 2Jerusalénman chaycurnam, rey Herodesta tapuyargan: “¿Maychötan judiucunapa reynin cananpag wamra yurishga? Rey yurinanpag goyllor yurimugtam ricäyashcä. Tsaymi adoragnin carupita shayämurü.” 3Tsayta wiyaycurmi, rey Herodesga alläpa mantsacargan. Tsaynöllam Jerusalénchö täcugcunapis mantsacäyargan. 4Mayorcag sacerdöticunatawan ley yachatsicugcunata gayascatsirmi, rey Herodes tapurgan: “¿Maychö Cristo yurinanpagtan unay profëtacuna willacuyargan?” 5Tsaynö tapuptinmi niyargan: “Judea provincia Belen marcachömi. Tsaypagmi Dios Yayapa unay profëtan gellgargan: 6‘Belen marcaga alläpa ichicllam Judeachö jatusag marcacunapitaga. Tsaychömi juc rey yuringa, imayca üshata mitsicug cuidangannö Israel runacunapa reynin cananpag.’ “ 7Tsayta wiyaycurmi, rey Herodes goyllor estudiagcunata pacayllapa gayatsirgan. Chaycuyaptinnam tapurgan: “¿Imaypitanatan tsay goyllorta ricäyashcanqui?” 8Goyllor ricäyanganta willaycuyaptinam, Belen marcaman cachargan: “Aywayay shumag tsay wamrata ashiyämunqui. Tarisquirga cutiyämunqui willayämänayquipag, nogapis adoragnin aywanäpag.” 9Tsaynö Herodes niptinmi, goyllor estudiagcuna aywayargan. Nänita aywaycäyaptinmi puntallancunata tsay ricäyangan jatun goyllor aywargan. Tsay goyllorga wamra caycangan jananman chaycurmi, ichisquirgan. 10¡Tsayta ricarcurmi, goyllor estudiagcuna alläpa cushicuyargan! 11Waji rurinman yaycusquirnam maman Maríawan wamra caycagta tariyargan. Puntanman chaycurnam gongorpacuycur adorarnin, gorita, incienciuta, alläpa chaniyog mirra apayämunganta garayargan. 12Sueñuynincunachömi Dios Yaya alvertirnincuna revelargan Herodescagpa manana cutiyänanpag. Tsaymi juclä nänillapana marcancunamanpis cuticuyargan. 13Goyllor estudiagcuna cutisquiyaptinmi, Dios Yayapa angelnin Joséta sueñuyninchö yuripusquir nirgan: “¡Jina öra sharcur, Egipto marcaman aywacuy wamrata mamantawan pusharcur! Tsayllachö täcunqui yapay noga willangagyag. Rey Herodesmi niño Jesústa ashinga wañutsinanpag.” 14Tsaymi Joséga jina öra shäricusquir, niño Jesústa mamantawan pusharcur Egiptoman pagaspa geshpirnin aywacurgan. 15Josémi tsaychö täcurgan Herodes wañunganyag. Tsaynömi Dios Yaya unay profëtancunawan willacatsingan cumplirgan: “Egipto marcapitam Tsurïta gayamushcä” ningan. 16Goyllorta estudiagcuna jucläpa cutir engañayanganta Herodes musyasquirmi, alläpa rabiargan. Goyllor estudiagcuna tsay goyllorta ishcay wata mas puntatam ricashga cayargan. Tsay tiempupita quillata gatisquirmi, llapan ollgo wamracunata Belenchöwan estanciacunachöpis wañutsiyänanpag mandargan. Tsaymi llullupita gallaycur, asta ishcay watayogcunayag jancat wañutsiyargan. 17Tsaynö rurayaptinmi, unay Dios Yayapa profëtan Jeremias ningan cumplirgan: 18“Ramä marcachömi gayaraycachar wagagta wiyayargan. Wamrancunata wañuscatsiyaptinmi, alläpa llaquicuywan Raguel wagargan. Waquincagcuna shugayaptinpis, llaquicuynintaga manam gongayta munargantsu, ‘Wañushganam’ nir.” 19Tsaypita Herodes wañusquiptinnam, Egiptochö José caycanganman. Sueñuyninchö Dios Yayapa angelnin yurisquir nirgan: 20“José, cananga Israel marcayquiman cuticuy, wamrantawan mamanta pusharcur. Wamracunata wañutsiyta munag runacunapis wañuyashganam.” 21Tsaymi José jina öra Israelman mamantawan wamrata pusharcur cuticurgan. 22Judeachö Herodespa tsurin Arquelaomi, rey Herodespa rantin cargan. Tsayta musyasquirmi, José mantsacurnin Judeaman chayta munargantsu. Tsaymi Galilea provinciapa aywananpag sueñuyninchö Dios Yaya alvertir willargan. 23Tsaypa aywarmi Nasaret marcachö täcurgan. Tsay marcachö caycaptinmi, unay Dios Yayapa profëtancuna willacur niyangan cumplirgan: “Jesúsga ‘Nazaret’ runa niyanganmi canga.”


text: 1Ñáucanchi Diospa shimita yachachic asha imatas mana alita racpiga Yaya Diosca shuccunamanda ñucanchita mas yalicta taripasha llaquichinga. Chasna tucunata yachashami mana ashca yachachiccuna tucunguichichu nini huauquiguna. 2Tucui ñucanchi ashca cutin pandanchi. Maican runahuas paihua shimita alita mandasha mana ima uraspas jiridsata rimashaga sumac runa man. Chasna paihua shimita mandac ashami paihua intiru aichatahuas mandanata ushan. 3Caballogunamandas yuyarichi. Ñáucanchi munashcama pai apangahua nisha caballo shimibi shuc ichilla jiruta churanchi pai ñucanchita cadsuchun nisha. Chasna rasha churashami chi intiru caballota mandanata ushanchi. 4Barcogunamandahuas yuyarichi. Sinzhi huairai ricpihuas yapa jatun barcota ichilla cahuinahuanmi amu munashcama muyuchisha purichin. 5Ninamandahuas yuyarichi. Shuc nina ichillahuamandas ashcata mirarisha intiruta huaglichin. Ñáucanchi calluhuas ichilla ashallatami sinzhita rimasha ashcata huaglichin. 6Ñáucanchi calluga ninacuinta man. Mana alihuan jundarishcashina asha ñucanchi intiru causaita mana alita rachin. Supai yuyachishcata uyasha ñucanchi callu tucui causaitas huaglichinmi. 7Runaguna ima aichatas japisha mansuyachinata ushanaunmi, maicanbi sacha aichatas, pishcutahuas, yacu aichatahuas, palutahuas mansuyachinaunmi. 8Randi calluga mana mansuyachibacchan. Runa mana ushanzhu paihua calluta mansuyachinata. Shuc huanchic janbicuinta man. 9Ñáucanchi calluhuanmi Yaya Diostaga alabanchi, chi callullahuanllatami paicuintata rashca runataga piñasha yapa jiridsata rimanchi. 10Chi calluhuanllatami alitas, mana alitahuas rimanchi. Mana chasna rimanachan huauquiguna. 11Shuc juctumandalla chuyac yacu, turu yacuhuas llucshinata ushanzhu. Mana. 12Ruyagunamandas yuyarichi huauquiguna. Pacai ruya mana ushanzhu chunda muyuta aparinatas. Uhuillas ruyaga pacaitas mana aparinzhu. Chasnallata ali yacu jayac yacuas shuc juctumandalla llucshinata mana ushanzhu. Chasnallatami ali shimihuas mana ali shimihuas shuc callumandalla mana rimanachan. 13Canguna quiric muntunbi shuc runa yapa yuyaiyuc aushaga chita alita causasha ricuchichun, mansu shunguhuan aligunatas rasha causaushcata ricuchichun nini. 14Camba shungüibi amuta balirisha shuccunatas mana alita yuyarishaga, amu munaita rasha causasha nishaga yapa mana alitachu raungui. Can chasna raushaga ima rimanguichu ali yuyaiyuc mani nisha. Chasna nishaga yanga llullasha mana sirtuta rimacchangui. 15Chasna alabarina yuyaigunaga mana Diospagmandachu shamun randi cai mundumanda, amu munaimandas, chasnallata supaiba yuyaimandasmi shamun. 16Ñáa ima uras amullata balirisha shuccunamandas mana alita yuyarisha, quiquin amu munaita rasha nisha yuyarishaga mana cushi pariu causanguichichu, randi turbarisha piñanacusha ima tunu jiridsa causanahuas cangunahuacpi tiyanga. 17Randi Dios cushca yuyaiga chican man casna: ñaupapunda sumac man. Chasnallata ali shungu ana, shuccunatas alita llaquisha rimana, mana amu munaillata rana, shuccunatas yapa yuyarishcahuan yanapana, tucuigunata pariu chi tupullata yuyarisha aligunata rana, mana llullasha sirtuta rimana. Chigunami Dios cushca yuyaigunaga an. 18Piñanacushcata alichisha puric runa shuc muyuta tarpushcacuinta ali yuyaita cun. Shuccuna chasna uyasha muyugunata pallashcacuinta Diospa munaita alita ranaungami.


text: 1Chaura chaynuy niyarga: ¿Tayta Diosga pasaychu Israel casta runancunata wicaparun? Manam. Manam wicapashachu cäsucugcunataga. Nogasi cayä Israelpa castanmi, Abrahampa ayllun aywagmi, Benjaminpa churincuna castam. 2Tayta Diosga manam wicapashachu unaypitas chay acrangan runancunataga. Gamcunaga shumagmi musyarcayanqui Elías cawangan wichan runancunata Dios raquishalata cachinganpita. Chaypin Elías, Israel castäcuna lutanta rurapäcunganpita Diosta cay niram: 3“Munayniyog Tayta, gampa willacugniquicunata wanurärichinmi, jinaman juchrurärichinmi altarniquicunatas. Cananga japalämi puchurayä. Nätan nogatas wanuchiytam munarcayäman”. 4Niptinmi Tayta Diosga cay nira: “Puchuchicurayä ganchris waranga runatam, dios nipäcungan Baalpa naupanchru mana gongorpacugcunata” niram. 5Chaynuymi canansi Diosga puchurayächin walcalataga chay Israel castäcunapita, paycunata Diosga cuyapälarmi acracurayan. 6Chaura Diosga manam paycunata acrasha imatas ruranganpitachu, antis cuyapälarmi, nätan imapitas ruranganpita carga manam chayga cuyapaychu canman. 7Nätan Israel castacunaga aliscam munapäcura Diospita alipag ricasha cayta, nätan Dios acracungan runacunam ichaga alipag ricasha capäcura. Nätan waquincagcunaga chaynuy rumi shongolam capäcura. 8Chaypita isquirbishachrüsi cay niyanmi: “Chaynuy capäcuptinmi Diosga chaynuyla capäcunanpag dëjarun, ricapuyarsi mana ricapugnuy capäcuptin, mayayarsi mana wiyarignuy capäcuptin, nätan chaynuylam canancamas carcayan”. 9Rey Davidsi chaynuy capäcunganpita cay niyanmi: “Micapäcuynincunachrüsi ishquipäcun trampamannuymi, jinaman läsumannuymi, chaychru cunchuchisha capäcunanpag. 10Chaura ñawincunas cachun ñaushashanuy mana ricapapäcunanpag. Jinaman washancunas cachun curcucashala imaycamas” niyanmi. 11Chaura chaynuy cunchuchinan cayaptinga ¿pasaychu Diosga Israel castäcunataga dëjarun? Manam. Antis paycuna mana cäsucurcanganpam, juc casta runacunata Diosga nä salvayan, chaynuypa Israel castäcuna chriquicurcänanpag. 12Chaura Israelcuna mana cäsucurcanganpa cay pachachru juc casta runacuna salvasha carcayaptinga. Chaura ¡maymayrag runacunaga salvacurcanga Israelcuna Cristoman cutiräriptinga! 13Nätan gamcuna juc casta runacunata niyärishay: Gamcunamanmi Diosga cachrarayäman. Chaymi nogaga manchapäcuypa rurayä chay ruranäcunata. 14Chay Israel castä chriquicurcayagcuna juc ishcaylas salvasha capäcunanpag. 15Chaura Israel castacunata Dios wicapanganpa chranin runacuna Dioswan amistarcayaptinga, chay Israel castacuna Diosman nä cutiräriptinga capäcunga wanushapita cawacämushanuymi. 16Musyanganchinuysi juc mäsapita raquircur Dioslapag naupata jorgorushaga, chay puchug mäsasi Dioslapagmi canga. Chaynuytam juc sapisi Dioslapag nisha carga canga rämancunas Diospag nisham. 17Abrahamga cayan olïvus montinuymi. Chay montipa rämantachu muturuchwan chay mutushanuymi carcayan Abrahampa waquin castancuna. Nätan chay mutushaman injertagnuymi gamcunataga rurararcayäshunqui. Chaymi cananga carcayanqui “Diospa runan” nisha. 18Chaura injertashala cayarga amam “Israel castacunapitaga mas alim cayä” ninquimanchu. Chaynuy ninaypagga manam unaypitachu Abrahampa castan canqui, antis mas guepataran castanmanga muyurayanqui. 19Capazmi cananga cay niyanquis: “Paycunaga wicapasha carcayan mana välirmi noga injertashanuy canäpag” niyanquis. 20Antis paycunaga wicapasha carcayan Jesusman mana yupachicurcanganpitam. Nätan gamcunaga Jesusman yupachicurcangalaypam injertashanuy carcayanqui. Chauraga ama alitucurcaychu, antis manchapacurcay. 21Chaura Abrahampa castancunatas Dios mana perdonarayarga, manam gamcunatas perdonapäcushunquichu. 22Tayta Diosga cuyapanmi payman yupachicugcunataga. Nätan payman mana yupachicugcunataga payga cunchuchinmi. Chaura chaynuyla payman yupachicurcaptiquiga chaynuylam cuyapapäcushunqui. Nätan mana yupachicurcaptiquiga payga cunchuchipäcushunquim. 23Nätan Israel castäcuna Diosman yupachicurcarga capäcunga yapay injertasham, Tayta Diosga munayniyogmi gangalanta injertananpagsi. 24Nätan gamcunataga juc casta runa carcayaptiquim muyurarcayächishunqui runancunaman. Chaynuy carga Israel castacunataga mana sasächicularmi Diosga “Runäcunam” ningan. 25Chaura Jesusman yupachicug-mayïcuna, mana alitucurcänaypag Dios mana pitas musyachinganta niyärishay: Chay Israel castäcuna waquinga mana yupachicurcanchu Jesusman, gamcuna juc casta runacunapita Diospa acrashan cagcuna Jesusman lapan yupachicurcangancamam. 26Chaypitaga Israel castäcuna Jesusman yupachicurcanga lapalanmi salvasha capäcunanpag, isquirbishachru cay ningannuysi: “Jerusalenpitam aywamunga juc salvacug. Paymi Jacobpa castancunapa juchanta perdonanga. 27Chaynuymi paycunawan conträtata rurashag, nä juchancunata perdonar” niyanmi. 28Canan paycunaga chay ali willapata mana mayayta munapäcunganpam, gamcunata Dios salvarcayäshunqui. Nätan Tayta Diosga Israel castäcunata cuyayanrag, awilluncunata acranganpam. 29Tayta Diosga cuyangancunataga jinaman acrangancunataga manam imaysi dëjangachu. Paycunaga imaysi runanmi cayan. 30Gamcuna juc casta runacuna unay wichan manam cäsucurcaraychu Tayta Diosta, nätan Israel castacuna Diosta mana cäsucurcanganpam Diosga canan cuyaparcayäshunqui. 31Chaura Israel castäcuna mana cäsucurcaptinmi Diosga cuyaparcayäshunqui. Nätan cäsucurga paycunas gamcunanuymi cuyapasha capäcunga. 32Tayta Diosga, pi castatas mana cäsucurcayaptiquim cuyaparcayäshunqui. 33Chaura alisca alisca yachragmi musyagmi Diosninchiga, manam lapalantaga chaynuy yachranganta chaynuy musyanganta tantiayta atipanchichu. Mana tantiay atipänam cayan Dios chaynuy rurayangan, jinaman ruray munayangancunas. 34Chaura ¿pitag musyan Munayniyog Dios imata pinsiangantas? ¿Pitag payta “Caynuypam wacnuypam ruranquiman” niman? Manam pisi. 35Manam pisi imalatas gorachu Diosta “Cutichimanquim” nirga. 36Antis lapan ima-aygas shamun Tayta Diospitam. Nätan cayansi pay munaptinmi, jinaman paypagmi. Pay cachun alawasha imaypita imaycamas. Chaynuy cachun.


text: 1Washäcuj Jesús cutimur, llapan runata maquinçhu purichinga. Wañushcunatapis, cawajcunatapis imata rurar cawashanpita tapunga. Chaymi cananga shimïta sumaj wiyacunayqui. Tayta Diosninchipa ricay ñawinçhüpis, Washäcuj Jesúspa ricay ñawinçhüpis willapaycaj. 2Tayta Diosninchipa shiminta mana yamacällar willapäcunqui runacuna wiyaptinpis, mana wiyacuptinpis. Llutanta yarpaptin, juchaçhu aruptin, piñapanquiman. Chaynuypis alli shimillayquipa shacyächinquiman. Tantiyacurir-tantiyacurir paycunata yaçhachinquiman. 3Jipata runacuna Tayta Diosninchipa shimintapis wiyayta mana munangachu. Manchäga shungunman tincushallanta rimajcunallata ashinga. Paycunaga imatapis mishquichipayllapa yaçhachinga. 4Tayta Diosninchipa shiminta mana wiyayta munar, upa-tucunga. Chaymi imatapis umanman çhayashallanta rimar puricunga. 5Jammi ichanga tantiyacushpayqui ama llutäpacunquichu. Runacuna ñacachishuptiquisi, çhasquicunquiman. Mana yamacällar pï-maytapis Jesúspita willapanqui. Carguyquitapis sumaj çharcunqui. 6Wañuy janäçhüna caycan. Wañuchimaptin, Tayta Diosninchita jarashan-yupay yawarnïpis jiçhash canga. 7Murucucuna ñacashan-jina tucuy-jinanpa ñacashcä. Pucllajcuna callpan ushyacashancaman pucllashan-jina nuwapis llapan shungüwan cargüta çharcushcä. Tayta Jesúspa shimin nishannuylla cawar, willapäcushcä. 8Tayta Diosninchipa shungunman tincushäpita allita çhasquij-çhasquij-jina Tayta Jesús alliman çhuramänanta shuyaraycä. Ichanga mana nuwallatachu alliman çhuramanga. Manchäga allillata rurashpan llapan shungunwan cutimunanta shuyarajcunatapis alliman çhuranga. Cutimushan junaj llapan runapa shungunta musyapar, allimanpis, mana allimanpis çhuranga. 9Timoteo, watucamaj juclla shamunqui, ari. 10Irmänu Demás imancunapäpis alläpa yarpaçhacur, quiquilläta jaguiraycamar Tesalónica marcaman aywacusha. Crescentina Galacia quinranman aywacusha. Tituna Dalmacia quinranman aywacusha. 11Lucasllana yanagaycäman. Chaymi Marcoswan ishcaniqui shamunqui. Payga Tayta Diosninchipa shiminta willapäcuptï, yanapämanga. 12Tíquicuta Éfeso marcaman caçhashcä. 13Shamurga, punchütapis apacamunqui. Tróade marcaçhu irmänu Carpupa wasinçhu jaguimushcä. Librücunatapis apacamunqui. Pitush-caj papilcunatapis jungamurunquiman. 14Jïru tacaj Alejandrumi ichanga tucuy-jinanpa pampaman çhuramasha. Llutanta rurashanman-tupu Tayta Diosninchi unyanta cutichinga. 15Chay runaga imata willapäcushanchitapis pampaman çhuraycan. Chaymi mayaj-mayajlla canayquipaj willapaycaj. 16Puntata Roma marcaçhu auturdäman çhayaptï, pipis mana nanachicamashachu. Llapanmi jaguiraycamasha. Jaguiramajcunapa unyanta Tayta Diosninchi ama yarparanmanchu. 17Japallä caycaptïsi, Tayta Jesús mana caçharimashachu. Manchäga waran-waran shacyaycächiman. Chaymi shiminta sumaj willapäcushcä jäpa runacunapis wiyacunanpaj. Maquinçhu purichimar, wañuypitapis jishpichimasha. Micucuj liyunpita washämaj-jina wañuypitapis washämasha. 18Juchallicujcunapa maquinpitapis Tayta Jesús washämanga. Janaj pachaman shuntacamanga. Ñaupallançhu purichimanga. Chaymi paytaga imay-imaypis llapan runa alliman çhuraycullächun. Chaynuy caycullächun. 19Pablush wamayaycäshunqui ninqui mama Priscata, runan Aquilata, Onesíforucunata. 20Irmänu Erastuta Corinto marcaçhu jaguicamushcä. Trófimutapis jishya chariptin, Mileto marcaçhu jaguicamushcä. 21Tamya quilla mana çhayamushancamalla juclla shamunqui, ari. Irmänunchi Eúbulo, Pudente, Lino, irmäna Claudia, waquin irmänucunapis wamayaycäshunqui. 22Tayta Jesús llapaniquita yanapayculläshunqui. Tayta Diosninchipis llaquipayculläshunqui. Chayllana.


text: 1Khuyakuway noqamanta, Diosníy. Khuyakullaway. Qan waqaychanawaykita mask'ani. Lijrasniyki urapi pakakuyta munani kay llakiy pasanankama. 2Patapi kaj Diosmanta mañakusaj, tukuy imapi yanapawaj Diosmanta. 3Payqa janaj pachamanta munakuyninta apachimuwanqa, cheqa kaynintawan. Phiñakuspa qhatiykachawajkunamantataj salvawanqa. 4Pampapi wijch'urayashani runa mikhu leones chawpipi. Kirusninkoqa t'ojsina lanzas jina, flechas jinataj kanku. Qallunkutaj filochasqa espada jina. 5Diosníy, Qanqa janaj pachamanta aswan patapi kanki, jatun kayniykej k'anchaynintaj tukuy kay pachaman junt'aykun. 6Enemigosneyqa uj ch'ipata purinayman churarqanku, noqaj kallpaytaj mana karqañachu. Ñan purinaypi uj t'oqota allarqanku, paykunallataj chayman urmaykunku. 7Sonqoyqa wakichisqa kashan, Diosníy, takiykunata takipusunaypaj. 8Rijch'ariy ari, almáy; rijch'ariy arpa, lira ima. Noqataj mosoj p'unchayta rijch'arisaj. 9Takiykunawan jatunchasqayki, Tata Dios, tukuy ayllus ukhupi, naciones ukhupi ima. 10Munakuyniykeqa janaj pachakama chayan, cheqa kayniykitaj phuyuskama chayan. 11Diosníy, janaj pachamanta aswan patapi kanki, jatun kayniykej k'anchaynintaj tukuy kay pachaman junt'aykun.


text: 1Mentasqa-kayqa askha qhapaq kaykunamantapas aswan chaniyoqmi, sumaq rikusqa kaypas aswanraqmi qori-qolqemantapas. 2Qhapaqtapas wakchatapas Señor Diosmi kamarqan, chay hinapin kaqkama kanku. 3Yuyayniyoqqa mana allin kaqtan reparan hinaspan pakakun, pisi yuyayniyoqkunan ichaqa pasallanku hinaspan k'irisqa rikukapunku. 4Huch'uyyaykukuqqa Señor Diostapas manchakuqqa qhapaq kayta, hatunchasqa-kayta, unay kawsaytawanmi tarinqa. 5Millay runaq ñanninpiqa khiskakunan toqllakunan kashan, pipas kawsayninta waqaychakuqqa chaykunamantan karunchakun. 6Wawata yachachiy imaynatachus kawsananpaq, machuyapuspapas manapunin chaytaqa qonqanqachu. 7Qhapaqqa wakchakunatan kamachin, manuqpas manukuqninkunatan kamachin. 8Runata sarunchaqqa llakitan muchunqa, k'arak ñak'arichiyninqa chinkapunqan. 9Hukkunata sumaqta rikuqqa saminchasqan kanqa, wakcha runaman mikhunata haywarisqanrayku. 10Uma hoqariqta qarqoy, hinan ch'aqwaypas chinkapunqa, phiñanakuypas k'aminakuypas manañan kanqañachu. 11Pipas ch'uya sonqo-kayta munan, sumaqtataq rimanpas chayqa, chaywanmi reyqa amigota ruwanqa. 12Señor Diosqa cheqaq-kaytan makilla waqaychan, llullaq rimasqantan ichaqa qolluchin. 13Qellaqa ninmi: Leonmi hawapi kashan, callepin mikhurpariwanqa, nispa. 14Wasanchaq warmiq siminqa chinkay-chinkay ukhu t'oqon, Señor Diospa ñakasqankunan chaymanqa urmaykun. 15Loqhe-kayqa waynaq sonqonpin saphichakun, ichaqa wanaykachiywanmi chayqa chinkapun. 16Qhapaqyananpaq wakcha runakunata sarunchakuqpas, qhapaqman sumaq sonqota haywariqpas wakchayanqakun. 17Maki uyariy yachayniyoqkunaq siminta, yachachikuyniyman sonqollikuy. 18Chaykunatachus sonqoykipi hap'inki, simillaykipiñataq rimarinaykipaq kanqapas chayqa, kusikunaykipaqmi kanqa. 19Kunanmi chaykunata yachachiyki Señor Diosman hap'ipakunaykipaq. 20Ñoqan kinsa chunka t'aqa rimayta qelqapurqayki, chaykunan kunaykuykuna yachaykuna kashan, 21cheqaqllaña simikunata qanman yachachinaypaq, kachamuqniykiman cheqaq willakuyta willanaykipaq. 22Ama wakcha runamanta qechuychu wakcha kasqanrayku, amallataq mana imayoqkunatapas juezkunaq qayllanpiqa muchuchiychu, 23Señor Diosmi paykunamantaqa sayarinqa, qechuqninkuq kawsaynintapas paymi qechunqa. 24Ama phiñakuylla-phiñakuq runawanqa reqsinakuychu, ama saltaq sonqo runawanpas huñukuychu, 25paqtan imaynatachus kawsasqanta yachaqakuwaq, hinaspa qan kikiykita seq'okuwaq. 26Ama fiakunaykipaq prometekuychu, amataq manukuqpaq fiakuqpaschu kay, 27manataq paganaykipaq kanchu chayqa puñunaykitawanpas qechuchikunkin. 28Aman ñawpa taytaykikunaq churasqan qorpa rumikunataqa suchuykuchinkichu. 29¿Allin llank'aq k'uchi runata rikunkichu? Payqa reykunaq kamachinmi kanqa, manataq pisipaq qhawasqa runakunaq kamachinchu kanqa.


text: 1Señor Diostaq Josueta nirqan: –Ama manchakuychu, aswanpas kallpachakuy. Llapan soldadokunapiwan Hai llaqtawan maqanakuq puririy, ñoqan chay llaqta reyta runankunantinta atipachisqayki, hinaspa qopusqayki llaqtanta lliw hallp'ankunatawan. 2Imaynatachus Jericó reytapas runankunatapas ruwarqanki chay hinallatataqmi Hai reytapas runankunatapas ruwanki. Kunan kutipiqa qankunan uywankunatapas kaqninkunatapas apakamunkichis. Soldadokunataq llaqta qhepapi pakakunqaku qonqaylla phawaykunankupaq, nispa. 3Chaymi Josueqa llapan soldadokunantin Hai llaqtawan maqanakuq puririnanpaq wakichikurqan. Hinaspan kinsa chunka waranqa allichachaq soldadokunata akllaspa, paykunata tutalla kacharparispa 4nirqan: –Makilla uyariwaychis. Rispaykichismi llaqta qhepa qayllallapi pakarqarikunkichis, listollan kashankichis phawarqamunaykichispaq. 5Ñoqataq wakin soldadokunantin llaqtaman asuykusaqku, Hai runakuna maqaqniyku lloqsimuqtinkutaq ñawpaq kutipi hina paykunamanta ayqerikusaqku. 6Hinan paykuna ninqaku: Ñawpaq kuti hinan ayqekushawanchis, nispa. Ñoqaykutaq hinalla karukama qatichikusaqku. 7Chaykamataq qankunaqa pakakusqaykichismanta lloqsirqamuspa llaqtaman phawaykunkichis, Diosniykichis Señor Diosmi chay llaqtata qosunkichis. 8Hap'ispaykichis hinan llaqtata kanaykunkichis Señor Diospa nisqanman hina. Kamachisqayta hinan ruwankichis, nispa. 9Hinaspan Josueqa kacharparirqan, paykunataq Hai llaqtaq inti haykuy ladon Betelwan tupaypi pakakamurqanku. Josuetaq kaq karpallankupiraq illarirqan. 10Qhepantin paqartaq Josueqa tutallamanta sayarispa soldadonkunata huñuchirqan. Hinaspan payqa Israel kurak taytakunapiwan Hai llaqtawan maqanakuq soldadokunata pusarikuspa rirqan. 11Paykunataq llaqtaq ñawpaqenta rispa wichay ladonpi samarqanku. Llaqtata paykunatawantaq wayq'o t'aqarqan. 12Josueqa phisqa waranqa hina soldadokunatan pakamusqa Hai llaqtaq inti haykuy ladon Betelwan tupayman. 13Chay hinan soldadokunaqa iskayman t'aqasqa karqanku, huk t'aqan llaqta inti haykuy ladopi pakasqa kasharqan, hukkaq t'aqataq wichay lado karpankupi kasharqan. Josueñataq chay tuta kuskan wayq'okama ñawparqan. 14Hai llaqta reymi chayta rikurqamuspa tutallamanta llapa soldadokunantin Jordán mayu ladoman usqhaylla lloqsimurqan Israel runakunawan maqanakunankupaq. Payqa manan yacharqanchu llaqtan qhepapi wakin Israel soldadokuna pakasqa kashasqanta. 15Josuetaq soldadokunantin Hai llaqta soldadokunamanta ch'inneq ñanninta waktasqanta ayqekurqan. 16Llapan Hai llaqta runakunataq Josueta qatinankupaq kamachisqa kaspanku llaqtankumanta karunchakurqanku. 17Llapallanpunin qharikunaqa Betelmantapas Haimantapas Israel runakunata qatiykachaq lloqsirqanku, chaykamataqmi llaqta punkukunaqa kicha-kicha wikch'usqa kasharqan. 18Chaymi Señor Diosqa Josueta nirqan: –Hap'isqayki lanzata hoqarillayña Hai llaqta ladoman, kunanmi chay llaqtata qopusqayki, nispa. Hinan Josueqa lanzanta Hai ladoman hoqarirqan, 19chaymi usqhayllata pakakusqankumanta phawarqamuspa llaqtaman phawaykurqanku, hap'ispataq ninawan kanaykurqanku. 20Hai llaqta runakunataq qhepankuta qhawarikuspa, llaqtankumanta q'osñispa cielomanña hunt'aykushaqta rikurqamurqanku. Ch'inneq ñanninta ayqekuq Israel runakunapas paykunaman kutirirqamuqtinmi, manaña maynintapas ayqeyta atirqankuchu. 21Josuemi Israel runakunapiwan llaqtata ninaq ruphaykushasqanta qhawarispanku Hai llaqta soldadokunawan maqanakuq kutirimurqanku. 22Chaymantataq llaqtaman haykuqkunaqa lloqsirqamurqanku, ahinapin Hai llaqta soldadokunaqa Israel soldadokunaq chawpinasqan rikukurqanku. Israel runakunataq llapallanta wañurachirqanku. 23Hai llaqta reytan ichaqa kawsashaqllata Josueman aparqanku. 24Paykuna qatiykachaq Hai llaqta soldadokunata llapanta espadawan wañuchispankutaq, Israel runakunaqa Hai llaqtaman kaqta kutiykurqanku chaypi qhepamuqkunata wañuchimunankupaq. 25Chay p'unchaymi Hai llaqta runakuna llapallanku wañurqanku, chunka iskayniyoq waranqa qharikuna warmikuna ima. 26Josueqa lanzanta Hai llaqta ladoman hoqarispan kaqlla kaykusharqan chay llaqta runakunata llapallanta wañurachinankukama. 27Chaymantataq Israel runakunaqa llapan uywakunata runakunaq kaqninkunatawan paykunapaq apakurqanku, Señor Diospa Josueta kamachisqanman hina. 28Josuepa kanaykachisqanmi Hai llaqtaqa chaymantapacha hinallapuni raqay-raqay kapurqan. 29Hai llaqta reytataq Josueqa mallkipi seq'ochispa ch'isiyaqta warkurayachirqan. Inti haykuqtintaq ayanta apaqachispa llaqta haykuna cheqasman wikch'uchimurqan. Aya patamantaq rumita tawqaykurqanku, chaymantapachan chay rumi tawqasqaqa hinallapuni kapurqan. 30Josueqa Ebal orqopin Israelpa Diosnin Señorpaq huk altarta ruwapurqan. 31Chaytan ruwarqan Señor Diospa kamachin Moisespa Israel runakunata kamachisqanman hina. Moisespa kamachikuy qelqanpin qelqasqa kashan: Mana thupasqa rumimanta altarta ruwapuwanki, nisqa. Hinan Israel runakunaqa ruphachina sacrificiota sumaq kawsay sacrificiotawan chay altarpi haywarqanku. 32Chaymantataq Israel runakunaq ñawpaqenpi Josueqa chay altar rumikunapi Moisespa paykunaman qosqan kamachikuyta qelqarqan. 33Chaykamataq llapan Israel runakuna, wak llaqtayoqkunapas, kurak taytakunapas, oficialkunapas, juezkunapas llapallanku Señor Diospa rimanakuy arcan qayllapi chimpapurantin sayaykurqanku, arca wantuq Leví runa sacerdotekunataq chawpinkupi karqan. Israel runakunaqa iskayman t'aqasqan karqanku saminchasqa kanankupaq, huk t'aqan Gerizim orqo ladopi karqan, huk t'aqataq Ebal orqo ladopi, Señor Diospa kamachin Moisespa kamachikusqanman hina. 34Chaymantataq Josueqa kamachikuy qelqata llapallanta leeykurqan, saminchay simikunatapas ñakay simikunatapas. 35Josueqa Moisespa qelqasqan kamachikuy simita llapachallantapunin llapa Israel qharikunaman, warmikunaman, wawakunaman, paykuna ukhupi tiyaq wak llaqtayoqkunamanpas leeykapurqan.


text: 1Saypitami Diospa ali wilacuyninta templo patiucho Jesús yachaycäsiptin chäyargan mandag cüracuna, Moisés guelgashganta yachasegcuna y Israel mayor runacunapis. 2Paycunami tapuyargan: “Gamga ¿ima munayniquiwantä templo patiucho ranticogcunata gargushcanqui? ¿Pitä nishushcanqui sayno gargunayquipä?” 3Sayno tapuyaptin Jesús nergan: “Gamcunatapis canan tapushayqui. 4¿Pitä Juanta cachamush bautizananpä? ¿Tayta Diosninsicu o runacunacu?” 5Sayno niptinmi quiquinpura wilanacuyargan: “Ama nishunsu Tayta Diosninsi cachamushganta. ‘Tayta Diosninsimi cachamush’ nishgaga: ‘¿Imanirtä criyiyargayquisu?’ nimäshunmi. 6Saynöpis ama nishunsu runacuna cachayämushganta. Sayno nishgaga runacuna samgarpis ushaycamashwanmi. Lapanmi yarpäyan Diospa wilacognin Juan cashganta.” 7Sayno wilanacurcurmi paycuna niyargan: “Manami musyayäsu pï cachamushgantapis.” 8Sayno niyaptinmi Jesús nergan: “Gamcunapis mana wilaycäyämaptiquega nogapis manami wiläsu pipa munayninwan templo patiupita ranticogcunata gargushgätapis.” 9Saypita Jesús tincusiypa yachasergan: “Juc runashi juc chacra üvata plantargan. Nircur say chacranta arrendacuycur juclä marcapa aywacorgan saycho tänanpä. 10Cosëcha galaycuptinnashi cachargan juc ashmayninta üva chacra arrindunpita cobracamunanpä. Say ashmay chaptinshi yupa magarcur jinaylata gargusquiyargan. 11Sayno jinayla cutiycuptinshi say runaga yapay cachargan juc ashmayninta. Saytapis ashlircur y magarcurshi jinaylata gargusquiyargan. 12Saypita yapay cachargan juc ashmayninta. Saytapis saynöla magar ushasquir yawarlatana jinaylata gargusquiyargan. 13“Sauraga chacrayog yarpachacorgan: ‘Canan ¿imatatä rurashä? Cachashä juclayla cuyay surëta. Paytaga pagta chasquicuycunmanpis.’ 14Sayshi say surin aywaycagta ricasquir wilanacuyargan: ‘Tagaymi cay chacrawan quëdangapä. Nogansipäna cay chacra cananpä payta wanuriycasishun.’ 15Sayshi wilanacuyashgannöla chaycuptin üva chacrapita jucläman jorgurir wanusiyargan. “Sayno rurayashganpita say üva chacrayöga ¿imatarä ruranga say chacrata guechuyta munag runacunata? 16¿Manasurä say yu runacunata lapanta wanusir ushanga? Nircorga chacrantapis juctanami arrendacuycongapä.” Sayno niptinmi runacuna niyargan: “¡Tayta Diosninsi cuyapaycalämäshun sayno nogansitapis mana castigamänansipä!” 17Saymi paycunata ricärir Jesús nergan: “Sayno päsayäshunayquita mana munayashpayquega Tayta Diosninsipa palabrancho cayno guelgaraycashganta tantyacuyay: ‘Wayi sharcasegcuna: “Manami alisu cay rumi” nir jitariycuyaptinpis wayi esquïnaman cimientupä say rumi churashganami caycan.’ 18Pipis say rumi jananman tuneg cäga ushacangami. Saynölami pipa jananmanpis say rumi unyarga pasaypa ushacäsenga.” 19Sayno niptinmi mandag cüracuna y Moisés guelgashganta yachasegcuna tantyayargan tumasipaylapa paycunata Jesús sayno nicashganta. Saymi jinan höra prësu sarisiyta munayargan. Sayno munarpis manami Jesusta prësu sarisiyargansu, runacunata mansapäyashpan. 20Saymi autoridäman prësu apasinan cash Jesús cagman runacunata cachayargan ali shimilanpa parlapar lutanta parlasiyänanpä. 21Chaycurmi say runacuna Jesusta niyargan: “Nogacuna musyayämi imata yachasirpis Tayta Dios munashganno shumag yachaycäsishgayquita, taytay. Saymi yachagtapis mana yachagtapis Diospa wilacuynin nishgannöla yachasinqui. 22¿Romacho emperador Cesarpä impuestuta pägashwancu o manacu?” 23Lutanta parlasinanpä tapuyashganta tantyarmi Jesús nergan: 24“Mä ricasimay guellayta.” Guellayta ricasiptinmi nergan: “Cay guellaycho ¿pï runapa reträtuntä caycan? Saynöpis ¿pipa jutintä guelgaraycan?” Sayno tapuptin niyargan: “Emperador Cesarpami.” 25Saymi Jesús nergan: “Emperador Cesarpa cagta Cesarta goycuyay. Tayta Diospa cagtaga Tayta Diosninsita goycuyay.” 26Jesús sayno niptin imatapis lutanta parlasiyta mana camäpacuyashpan say runacuna upälacuyargan. 27Saypitami saduceo runacunapis Jesusman aywayargan pay yachasishganta manacagman churananpä. Saymi Jesusta niyargan: 28“Moisés guelgashgancho caynömi nican, taytay: ‘Warmiyog runa suriynag wanuptin shulca wauguin cuñädan viüdawan täsun. Saynöpami wamrancuna say wanog cag runapa surinnöna cayanga.’ 29Sayno captenga tapucushayqui, taytay. Juc marcachöshi ganchis wauguicuna cayargan. Mayor cagshi juc warmiwan targan. Payshi manarä surin captin wanorgan. 30Sauraga shulca cag wauguinnashi targan say viüdawan. Paypis surin manarä captinshi wanorgan. 31Saypita más shulcan cagna targan say viüdawan. Paypis wanorgan surin manarä captinshi. Saynöla lapan wauguincuna say viüdawan täyargan. Suriynagla lapanpis wanuyargan. 32Saypitanashi say viüdapis wanorgan. 33Wanushcunata Tayta Diosninsi cawarisimunan junäga say warmilachi ganchis wauguipa warmin canga.” 34Sayno niyaptinmi Jesús nergan: “Say warmi manami mayganpapis warminnasu canga. Cay pasalachömi runacuna warmiyog y warmicuna runayog cayan. 35Wanushganpita cawarircamur gloriaman chaycurmi isanga majaynaglana cayangapä. 36Angilcuna mana wanog cayashgannömi paycunapis mana wanog cayangapä. Tayta Diosninsipa wamran carmi gloriacho cawananpä cawariyämonga. 37“Wanushcuna cawariyämunanpä cashgantaga Moisespis guelgashgancho tantyasimansimi. Abraham, Isaac y Jacob wanushganpita asca wata guepatarämi Tayta Diosninsi rupaycag shiracapita Moisesta nergan: ‘Abrahampa, Isaacpa y Jacobpa Diosninmi noga caycä.’ 38Wanogcuna mana cawariyämunanpä captenga ¿imanöpatä Abrahampa, Isaacpa y Jacobpa Diosnin canman? Sayno caycaptenga ¿imanirtä gamcuna criyiyanquisu wanogcuna cawariyämunanpä cayashganta?” 39Sauraga Moisés guelgashganta yachaseg runacuna waquin niyargan: “¡Alitami niycushcanqui, taytay!” 40Saypitaga manami pipis tapupayta almitiyargannasu. 41Saypitanami runacunata Jesús nergan: “¿Imanirtä runacuna niyan Cristo Davidnöla mandag rey cashganta? 42Quiquin Davidpis Salmo librucho caynömi guelgargan: ‘Munaynincho sararämag mandag reyta Tayta Diosninsi caynömi nergan: Jamacamuy derëcha cag naupäman lapan contrayquicunata vincishgäyag.’ 44Sayno nicaptenga ¿imanöpatä Cristoga Davidnöla mandag rey canman quiquin Davidpis mandagnin rey cashganta nicaptenga?” 45Lapan runacuna wiyaycäyaptinmi discïpuluncunata Jesús nergan: 46“Cuidä Moisés guelgashganta yachaseg runacunano cayanquiman. Tayta Dios munashganno cawaycashganta runacuna yarpäyänalanpämi paycunaga puriyan chaqui puntanyag sotänan jatish. Saynöpis más munayan yachasicog cayashganpita pläzacunacho y cällicunachöpis alabash caylatami. Saynöpis sinagogacunacho alinnin cag bancumanrä jamacuytami munayan. Micunanpä gayasiyaptinpis mësa cagmanrämi jamacuyta munayan. 47Saynömi viüdacunapa ima pobrëzalantapis apacuyan. Nircurnami alita rurashganta runacuna yarpäyänanpä may rätu Tayta Diosta manacuyan. Sayno rurayashganpitami in ernucho más yupa nacayangapä.”


text: 1Chaymantataq huk angelta hanaq pachamanta uraykamushaqta rikurqani, chinkay-chinkay ukhuq llaventa hatun cadenatawan apaykusqata. 2Hinan chay angelqa dragonta hap'ispa waranqa watapaq watarqorqan. Chay dragonmi ñawpa mach'aqwaypas, saqrapas, Satanaspas. 3Chinkay-chinkay ukhumantaq payta wikch'uykuspa wisq'aykurqan, hinaspa wisq'ana patapi ama kichanapaq selloykurqan, amaña astawan suyukunata q'otunanpaq waranqa wata hunt'akunankama. Chay tiempo hunt'akuqtinñan pisi tiempolla kacharisqa kanqa. 4Hinallataq rikurqani tiyanakunata, chaykunapitaq juzgananpaq kaqkuna tiyashaqta. Rikullarqanitaqmi Jesusmanta willakusqanku hawa, Diospa siminta willasqanku hawa uman qhorusqakunaq almankunatapas. Paykunan manchay wak'a animaltapas rikch'aynintapas mana yupaychasqakuchu, hinallataq mat'inkupipas, makinkupipas mana marcachikusqakuchu. Paykunan kawsarimpurqanku, hinaspan waranqa watata Cristowan kuska kamachikurqanku. 5Chaymi ñawpaqkaq kawsarimpuyqa. Wakin wañusqakunataq ichaqa mana kawsarimpurqankuchu waranqa wata hunt'akunankama. 6Kusisamiyoqmi, ch'uyataqmi ñawpaqkaq kawsarimpuypi kawsarimpuqqa. Iskaykaq wañuyqa manan paykunataqa imananqapaschu, aswanpas Diospa sacerdotenkunan Cristoq sacerdotenkunan kanqaku, Cristowantaqmi waranqa watata kamachikunqaku. 7Chay waranqa wata hunt'akuqtintaqmi saqraqa preso kasqanmanta kacharisqa kanqa. 8Hinan payqa lloqsimunqa kay pachaq tawantin ladopi kaq llapan suyukunata q'otunanpaq. Chay suyukunaqa Gogwan Magogwanmi. Saqran paykunata q'otuspa huñuykunqa hatun awqa-tinkuyman, lamar-qocha patapi aqo hina sinchi askhata. 9Kay pachaq anchonmanmi wicharimurqanku, hinaspan Diospaq ch'uya kawsaqkunaq tiyasqanta, Diospa munasqan llaqtatawan muyuykurqanku. Ichaqa Diosmi hanaq pachamanta ninata parachimurqan, chaymi awqakunata rupharparirqan. 10Paykunata q'oturqan chay saqrataq azufreyoq nina qochaman wikch'uykusqa karqan, maymanchus manchay wak'a animalpas, llulla profetapas wikch'uykusqa karqan chayllamantaq. Chaypin tuta-p'unchay wiñay-wiñaypaq ñak'arichisqa kanqaku. 11Yuraq hatun tiyanatan chaypi tiyashaqtawan rikurqani, paypa qayllanmantan kay pachapas hanaq pachapas ayqerqan, chaymi manaña paykunapaq imallapas karqanñachu. 12Chaymantataq wañusqankumanta kawsarimpuqkunata rikurqani hatunkunatapas huch'uykunatapas Diospa ñawpaqenpi sayashaqta. Hinamantataq librokuna kicharisqa karqan, wak libropas kicharisqallataq karqan, chaymi kawsay libro. Wañusqankumanta kawsarimpuqkunaqa imatachus ruwasqankuman hinan juzgasqa karqanku, librokunapi qelqasqa kasqanman hina. 13Lamar-qochapas chaypi wañusqa kaqkunata entregarqan, hinallataq Wañuypas Ukhu-pachapas paykunapi wañusqa kaqkunata entregarqan, hinaspan imatachus ruwasqankuman hina sapanka juzgasqa karqanku. 14Chaymantataq Wañuypas Ukhu-pachapas nina qochaman wikch'uykusqa karqanku. Chay nina qochan iskaykaq wañuyqa. 15Pipas kawsay libropi sutin mana qelqasqa kaqtintaq, nina qochaman wikch'uykusqa karqan.


text: 1Waugui-panicuna, Señornintsi Jesucristuman yäracuycarga pitapis manacagman ama churapäcuytsu. 2Juntacashga caycashgayquiman ali röpashga y öru sortëjashga rïcu runa chämuptin gamcuna alinnin bancumanrag jamatsipäcunqui. Pasaypa röpan ushacashga wactsa runa chämuptinmi itsanga: “Guepalacho ichicuy” o: “Pampalaman jamacuy” nipäcunqui. 4¿Imanirtag rïcucunata ali ricar wactsacunata tsaynog manacagman churarcaycanqui? Tsaynog rurashgayquega pasaypa mana alimi caycan. 5Waugui-panicuna, tantyacäriy. Rïcu runacunapitapis wactsacunaga masmi Tayta Diosnintsiman yäracun. Tsaynog yäracur Diosta cuyagcunami paypa naupanman chayangapag. 6Tsaynog caycaptenga ¿imanirtag wactsacunata manacagman churar rïcu runacunata más ali ricarcaycanqui? ¿Manacu rïcu runacunaga mana pägaypa arutsipäcushunqui? ¿Manacu magaraycar apatsipäcushunqui autoridäcunamanpis? 7¿Manacu tsay rïcu runacunaga salvamagnintsi Jesucristutapis manacagman churapäcun? 8Tayta Diosnintsipa palabrancho caynogmi niycan: “Runa mayiquita lapan shonguyquiwan cuyapanqui.” Tsayta cumplinantsipagmi Señornintsi Jesucristupis nergan. 9Rïcu runacunata ali ricar y wactsacunata mana ali ricarga tsay mandamientuta mana cumplir jutsatami rurarcaycanqui. 10Tsaynogpis Tayta Diosnintsipa mandamientuncunacho escribiraycan adulterio jutsata mana ruranantsipag y runa mayintsita mana wanutsinantsipagmi. Tsaynog captin adulterio jutsata mana rurarpis runa mayintsita wanutserga Tayta Diospa mandamientuncunata manami cumpliycantsitsu. Tsaynog caycaptenga waquin mandamientuncunata cumplir juc mandamientulatapis mana cumpliptintsega lapan mandamientucunata mana cumpleg runatanoglami Tayta Diosnintsi juzgamäshunpag. 12Tsaynog caycaptenga shumag yarpachacäriy imata parlanayquipagpis y imata ruranayquipagpis. Wilacuynincho nishgannoglami Tayta Diosnintsi juzgamäshunpag. 13Runa mayintsita mana cuyapaptintsega Tayta Diosnintsi nogantsitapis juicio final junag manami cuyapämäshunpagtsu. Runa mayintsita cuyapaptintsimi itsanga Tayta Diosnintsi nogantsitapis cuyapämäshunpag. 14Waugui-panicuna, pipis: “Tayta Diosmanmi yäracuycä” niycar pay munashgannog mana cawaptenga ¿imapagrag payman yäracushganpis välenga? Tsaynog cawag runacunataga Tayta Dios manami salvangatsu. 15Shumag tantyacäriy. Micuyniqui caycaptin Diosman yäracog mayiqui micanaycagta ricaycar mana garaptiquega ¿imapagrag välin: “Tayta Diosnintsi yanapayculäshunqui micunayquipag” nishgayquega? Tsaynogpis röpan lapsha captin gasätsicuycagta ricaycar röpata mana camaripaptiquega ¿imapagrag välin: “Tayta Diosnintsi yanapayculäshunqui röpata tarinayquipag” nishgayquega? 17Tsaynoglami Tayta Diosman yäracurpis runa mayiquita mana yanapaptiquega mana imapagpis välintsu payman yäracushgayquipis. 18Waquin runacuna caynogmi yarpapäcun: “Tayta Diosman yäracömi. Tsaymi yanapäcog mana yanapäcog captëpis Tayta Diosnintsi salvamangapag.” Tsaynog yarpapäcuptinpis manami tsaynogtsu caycan. Runa mayiquita mana yanapaptiquega Tayta Diosman yäracushgayquipis manacaglapagmi caycan. 19Tayta Dios cashganta criyirpis tsay criyishgalayquiwanga manami salvacunquipagtsu. Demoniucunapis criyinmi Tayta Diosnintsi cashgantaga. Tsaynog criyirpis infiernuman gaycushga cananpag cashganta musyar mantsacuycanmi. 20¡Tantyacäriy! Runa mayiquita mana yanapaptiquega manami imapagpis välengatsu Tayta Diosman yäracushgayquipis. 21Tantyacäriy Abraham imanog cashgantapis. Payga Tayta Diosnintsiman yäracur nishgancunata cäsucurshi cawargan. Tsayshi Tayta Diosta cäsucur tsurin Isaacta altarcho wanutsinanpag pushargan. Diosman yäracur tsaynog cäsucushganpitashi Tayta Diosnintsi Abrahamta lapan jutsanta perdonargan. 23Tsaymi Tayta Diosnintsipa palabranchöpis caynog escribiraycan: “Tayta Diosman yäracur promitishganta cumplinanpag cashganta Abraham criyishganpitami jutsancunata perdonargan jutsaynagna cananpag.” Tsaynogpis runacuna nipäcorgan Abrahamga Tayta Diosnintsipa amïgun cashgantami. 24Tsaynog caycaptenga Tayta Dios nishgancunata mana cäsucorga payman yäracurpis manami salvacunquipagtsu. Payman yäracur nishgancunata cäsucuptintsimi itsanga Tayta Diosnintsi perdonamashpantsi salvamantsi. 25Tsaynogpis tantyacäriy Rahab püta warmi imata rurashgantapis. Tayta Dios munashgannog Israel runacuna Jericó marcaman ricapacog chayaptinshi wayinman Rahab pacargan mana wanutsipäcunanpag. Nircurnashi juc lädupa yargatsergan gueshpicunanpag. Tayta Diosman yäracur tsaynog gueshpitsishganpitami paytapis Tayta Diosnintsi perdonargan. 26Tayta Diosnintsi munashgannog mana cawaptintsega payman yäracushgantsipis manacaglapagmi caycan.


text: 1Kaymi Señor Diospa huk rikhuriypi profeta Habacucman rikuchisqan. 2Señor Diosnilláy, ¿hayk'aqkamataq waqyakamusqayki, manataq uyariwankichu? ¿Hayk'aqkamataq: ¡Sarunchashawankun! nispa qaparimusqayki, manataq qespichiwankichu? 3¿Imanaqtintaq mana chaninkaqta rikuchiwanki? ¿Imanaqtintaq ñak'arichiytaqa ch'inlla qhawanki? Runa ch'utiqllatan runa maqaqllatan rikushani, quejanakushankun churanakushankun. 4Kamachikuy simiqa waqllichisqan kapun, manan cheqaq chaninchaypas kanñachu, arí, millay runan chanin runata mat'iykun, chaymi chanin-kayta q'ewispa juzganku. 5Señor Diosmi nin: Suyukunata qhawariychis, chaykunata qhawarispan musphankichispuni. Musphay ruwanatan kay p'unchaykunapi ruwasaq, piña chayta willasuqtiykichispas manan creewaqchischu. 6Caldea runakunatan atiyniyoqta sayarichimusaq, paykunaqa mana khuyapayakuqmi, hawan-ukhunta ruwaqmi kanku, hallp'a pachantinmanmi mast'arikunku wak runakunaq hallp'anta qechunankupaq. 7Paykunaqa manchakuy millay runakunan kanku, manan ima kamachisqa simitapas kasunkuchu, aswanpas anchaykachaspan munayllankuta ruwanku. 8Caballonkuqa leopardokunamantapas aswan phawaqmi, tuta hap'iq lobokunamantapas aswan k'uchin, caballopi soldadokunapas wayra hinan phawanku, karu llaqtakunamantan phawamunku, mikhunaman phawaykuq anka hinan p'aktiykukunku. 9Llapallankun maqashaspalla atipanankupaq chayanku, ch'inneqmanta ruphashaq wayra hinan askhallaña chayarparinku, aqota hinan presokunata huñurqonku. 10Reykunatan pisicharparinku, kamachikuqkunatapas asipayankun, pukarakunata qhawarispapas asikunkun, hallp'a seqanakunatan ruwarqonku, hinaspan pukarakunata munaychakunku. 11Chaymantataq sinchi wayra hina pasapunku, kallpankun diosninkuqa, chaypin iñinku, chay ruwasqankuwantaq huchallikunku, nispa. 12Señor Diosnilláy, qanqa wiñay-wiñaymantan kanki. Diosnilláy, qanqa Ch'uya Diosmi kanki, chaymi mana wañusaqkuchu. Señor Diosnilláy, juzganankupaqmi Babilonia runakunataqa churarqanki. Qanmi pakakunay Qaqa kanki, muchuchinankupaqmi paykunataqa churarqanki. 13Sinchi ch'uyan kanki, chaymi millaykaqtaqa mana hinallatachu qhawanki, mana chaninkaqtapas manan rikuyta atinkichu. Chayri, ¿imanaqtintaq runa hap'iykachiqkunataqa ch'inlla qhawanki? ¿Imanaqtintaq mana ima ninkipaschu, paymanta aswan chanin runata mana chanin runa wañuchiqtin? 14Qanqa qochapi challwakunata hinallan runakunata rikunki, mana piniyoq suchuq animalkunata hinallan runakunata qhawanki. 15Babilonia runakunaqa llapallantan anzuelowan hina aysanku, llikawan challwaq hinan hap'inku, huñuykusqata rikuspataq kusikunku q'ochukunku. 16Hinaspan llikankuta yupaychaspa sacrificiota haywanku, inciensowanmi llikankuta q'apachinku, ahinapin askha kaqniyoq kanku, sumaq mikhunatan mikhunkupas. 17¿Chay hinatachu runakunataqa hap'ishallanqaku? ¿Chay hinatachu suyukunataqa mana khuyapayaykuspa thunishallanqaku?


text: 1Noqaqa Sarón vallemanta rosa t'ika kani, pampasmanta lirio t'ika. 2Imaynachus khishkas chawpipi lirio t'ika kashan, ajinallataj munasqetaypis sipaskunaj chawpinkupi kashan. 3Imaynachus sach'aspa chawpinkupi manzana sach'a kashan, ajinallataj munasqaypis wayna runaspa chawpinkupi kashan. Chay sach'aj llanthumpi noqaqa ima munayta tiyarikuni, poqoynintaj noqapajqa sumaj misk'i. 4Maypichus jatun mikhuykunata mikhunku, chayman pusawan, pataypitaj wiphalanqa munakuymin. 5Uvas k'isasta mikhuchiwaspa, kallpachawaychej; manzanastapis mikhuchiwaychej, imaraykuchus munakunawanmanta wañushaniña. 6Lloq'e makin kunkay urapi kachun, paña makinwantaj ojllaykuriwachun. 7Jerusalenmanta sipaskuna, jurawaychej, pampaspi tarukasrayku, uña tarukasrayku ima: Munakusqaytaqa ama rijch'arichipuwaychejchu. Saqepuwaychej puñukojta, payllamanta rijch'arinankama. 8Munasqayqa jamushanña; parlasqanta uyarishaniña. Payqa orqo patasta, loma patasta phinkirispa jamushan. 9Munakusqayqa uj taruka jina, juch'uy tarukita jina. Kay perqa wasapiña kashan. Ventanaman qayllaykuspa, qhawamushan, rejillasninmantataj wateqamushan. 10Munakusqayqa kay jinata niwarqa: Sayariy, munakusqáy, jampuwaytaj; jaku, chunkitúy. 11Qhawariy, chiri tiempoqa ripunña; para tiempopis ripullantaj. 12T'ikaspis campospi p'utumushankuña; takirikuna tiempoqa chayamunña. Kay llajtanchejpeqa jurk'utitaspa waqasqankupis uyarikunña. 13Higo sach'aj poqoynin rikhurimushanña; uva sach'aspis t'ikarispa q'aparimushanña. Sayariy, munakusqáy, jampuwaytaj, chunkitúy. 14Palomitáy, qanqa chhanka jusk'uspi pakakunki, millay manchachikuna chhanka jusk'uspi. Uyaykita rikurichikuway ari; parlapayarimuway ari. Qampa parlasqaykeqa sonqoyta t'ikarichiwan, uyaykitaj may k'achitu. 15Atojkunata jap'iraychej, chay uña atojkunata, uvas huertasta pierdechejkunata, imaraykuchus uvas huertasninchejqa t'ikapiña kashanku. 16Noqaj munasqayqa noqajta, noqapis paypata kani. Payqa lirio t'ikas ukhupi ovejasninta michin. 17P'unchay kashajtin, manaraj ch'isiyaykushajtin, kutimuypuni ari, munakusqáy; qanqa taruka jina kay, uña taruka jina Beter orqospi.


text: 1Tsauraga lamarpita lapanë yargurmi musyapäcorgä Malta islacho carcaycashgäta. 2Tsaycho tag runacunaga alimi chasquipäcamargan. Tsaymi tamyar gasaptin ninata ratarcatsir gayapäcamargan tsaycho mashacärinäpag. 3Ninaman gaycunanpagmi Pablupis rämacunata shuntag aywargan. Tsaymi shuntarcur ninaman gaycuycaptin räma rurinpita culebra yargamur Pablupa maquinta amucurcorgan. 4Maquincho warcaraycagta ricaycur tsaycho tag runacuna fiyupa mantsacashpan caynog nipäcorgan: “¡Cay runaga runa mayinta imatachari wanutsishga! Tsaychari lamarpita cawaycar yargamushga captinpis desgracia pasaycan.” 5Culebratanami maquinpita ninaman Pablo tapshiriycorgan. 6Tsaymi lapan ricagcuna yarpargan culebra canishgan venënuwan jacaylapis jacananpag cashganta o wanunanpag cashgantapis. Tsaynog yarpaptinpis culebra canishgan manami imanarganpistsu. May höra imapis mana pasaptinmi runacuna caynog nipäcorgan: “¡Cay runaga Dios imachari!” 7Tsay mashacurcaycashgäpita cercanchömi Publio jutiyog autoridäpa chacrancuna cargan. Paymi wayinman chayapäcuptë ali chasquipäcamargan. Tsaymi paypa wayincho quimsa junag goyäpäcorgä. 8Tsaychömi Publiupa taytan yawar corrïduswan antsa car cämacho fiebriwan jitaraycargan. Tsaymi gueshyaycagman yaycuycur payta aliyätsinanpag Tayta Diosnintsita Pablo manacorgan. Nircur paypa jananman maquinta churaycuptinmi aliyargan. 9Tsay runa aliyashganta musyaycur waquin cag gueshyagcunapis shapäcamorgan Pabluman. Tsaychömi lapanta Tayta Diosnintsi aliyätsergan. 10Tsaynog aliyarcur cushicushpanmi ali ricapäcamargan. Tsaynoglami aywacärinäpag caycaptëpis lapan nistashgäcunata camaripämargan. 11Tamya quillacuna pasashganyagmi Alejandriapita shamog büqui tsay islacho cargan. Tsaymi quimsa quilla tsay islacho goyarcur tamya quillacuna pasaptin tsay büquiman witsäpäcorgä aywacärinäpag. Tsay büquipa umancho laglaypa dibujashga caycargan Cástor y Pólux nishgan diosnincuna. 12Tsaypita Siracusaman chayaycur tsaycho goyäpäcorgä quimsa junag. 13Siracusapitanami aywapäcorgä lamar cuchulanpa hasta Regio nishganyag. Wayra ali yanapamaptinmi Regiupita ishcay junaglatana chayapäcorgä Puteoli marcaman. 14Tsaychönami büquipita yargur tincupäcorgä waquin wauguicunawan. Paycuna ruwacamaptinmi juc semäna paycunata goyäpargä. Tsaypitanami chaquilapa aywapäcorgä Romaman. 15Tsayman aywarcaycashgätami Romacho cag waugui-panicuna musyargan. Tsaymi paycuna shapäcamorgan hasta Foro de Apio nishganyag tsaycho tincupäcunäpag. Waquin cagcunanami Quimsa Taberna nishgancho shuyarpämargan tsaycho tincupäcunäpag. Paycunata ricaycurmi Tayta Diosnintsita Pablo cushishga agradëcicorgan. 16Romaman chayaycäriptënami prësucunata entregargan cuartilman. Pablutami itsanga juc wayimanna apargan tsaycho wichgaränanpag. Tsaychömi juc soldädo payta täpargan. 17Chayapäcushgäpita quimsa junagtanami Israel mayor runacunata Pablo gayatsimorgan. Juntacaycuptinnami caynog nergan: “Taytacuna, manami imatapis lutanta rurashcätsu. Costumbrintsicunatapis manami manacagman churashcätsu. Lutanta imatapis mana ruraycaptëmi Jerusalencho prësu tsariycamar Israelcho cag Roma autoridäcunaman entregamashga. 18Tsay autoridäcuna tapumarpis manami ima jutsätapis tarergantsu wanutsishga canäpag. Tsaymi paycuna cacharimayta munapäcorgan. 19Tsaynog captinpis Israel autoridäcuna wanutsimayta munapäcamargan. Tsaymi manacorgä caychörag mandag emperador arreglamänanpag. Tsaynog manacorgä manami tsay wanutsimayta munamag Israel mayintsicunata acusanä cashgatsu, sinöga paycunapa maquinpita salvacunäpagmi. 20Lapan Israel runacunanoglami nogapis criyë Tayta Diosnintsi salvadorta cachamunanpag cashganta. Tsay salvadorta mayna cachamushganta wilacushgaläpitami caycho prësu caycä. Tsayta musyatsinäpagmi canan gamcunata gayatsimushcä.” 21Tsauraga tsaycho juntacag Israel mayor runacuna caynog nergan: “Judea provinciapita manami ima cartatapis chasquipäcushcätsu imanog cashgayquitapis musyapäcunäpag. Israel mayintsicunapis cayman chämur manami imatapis rimacushgatsu gampitaga. 22Itsanga may-tsaychöpis runacuna rimarcaycan gam yachatsishgayquicuna lutan cashgantami. Tsaymi lutanta yachatsishgayquita o alita yachatsishgayquitapis quiquëcuna mayayta munapäcö.” 23Tsaynog niptinmi juc junag yapay juntacänanpag parlapäcorgan. Nishgan junag chämuptinna posädaraycashgan wayiman atsca juntacämorgan. Tsaymi tutapita tardiyag Moisés escribishgan leycunapita y Tayta Diosnintsipa profëtancuna escribishgancunapitapis Pablo tantyatsergan Jesucristo salvamagnintsi cashganta. 24Tsaynog tantyatsiptinmi waquin runacuna Jesusta chasquicärergan y waquin runacunana chasquicuyta mana munapäcorgantsu. 25Tsauraga Jesucristuta chasquicuyta mana munashpanmi aywacurcaycarganna. Tsaymi paycunata Pablo caynog nergan: “Rasun cagtami Tayta Diospa unay profëtan Isaiasta Santu Espíritu tantyatsergan caynog escribinanpag: 26‘Runacunata caynog ninqui: “Gamcuna mayaycarpis manami tantyanquitsu. Ricaycarpis manami chasquicunquitsu.” 27Cay runacunapa shonguncuna chucruyashgami caycan. Tsaymi rinrincunapis tsapacashganog caycan. Nawincunapis mana ricagnog caycan. Tsaynog carmi paycunaga imata yachatsishgätapis mana tantyacuntsu. Tsaymi mana chasquicamantsu jutsancunapita perdonashga cananpag.’ 28Isaías nishgannoglami gamcunapis carcaycanqui. Tsaymi cananga mana Israel runacuna salvacärinanpag paycunamanna Jesucristupa wilacuynin chayaycan. Paycunami itsanga chasquicongapag.” 29[Pablo tsaynog yachatsishganpitami Israel runacuna quiquinpura parlaraycar aywacorgan.] 30Ishcay watami Pablo targan arrendashgan wayicho. Tsaymanmi pï-maypis watucog aywag. 31Tsaychöpis lapan runacunatami Pablo wilapargan caynog nir: “Tayta Diosnintsipa maquincho cawanayquipäga Jesucristutarag chasquicäriy. Paymi salvamagnintsi caycan.” Runacunata yachatsiptin manami pipis michargantsu.


text: 1Chaymantami, Jesusqa qashan rikariran wakin yach'akuqninkunaman, Tiberias shutiq quch'apa manyanpi. Kaykunami karan tarinakutinllapaqa: 2Simo'n Pedruqa chay Milli niqllapa Tomaswan, chay Cana' Galilea pwiblumanta kaq Natanaelwan, Zebedeupa ishkay wamrankunawan, chaynulla ishkay mas yach'akuq masinkunawan pulla karanllapa. 3Chaypi pulla kayatinllapaqa, Simo'n Pedruqa niran: --Riyani piskadukuq, nir. Chaymi chay wakinkunapis niranllapa: --Chaynu katinqa nuqakunapis pullayki rishaqllapa nir. Chaynu ninakur chaymantaqa riranllapanari uk yaku karruman iqar. Piru chay tutaqa mana uklamatapis piskadutaqa ayparanllapachu. 4Limpu achkiyayatinnami, Jesusqa chay atun quch'apa manyanpi rikariran. Piru yach'akuqninkunaqa mana yach'ayaranllapachu, Jesu's kanqa nirqa. 5Chaynu yarpupakuyatinllapaqa, ashwan Jesusqa niran paykunataqa: --Wamrituykuna, ¿manachu piskaduta aypashaykillapa mikunallapapaq? nir. Paykunaqa niranllapa: --Manami nir. 6Chaynu nitinllapaqa, Jesusqa qashan niran paykunataqa: --Yaku karruykillapapa allilaw qichqanman atun shikraykillapataqa itakuyllapa. Chaypiqami aypankillapa nir. Chaynu nitinmi, paykunaqa chaynu ruraranllapa. Piru chaymantaqa manana chay atun shikrataqa lluqshichimuyta puytiranllapachu, kusala unta piskadu kashanrayku. 7Chaymantami Jesuspa chay kusa munashan yach'akuqninqa, Pedrutaqa niran: --¡Wakqami Amitunchikllapa! nir. Chaynu niqta uyaparlami Simo'n Pedruqa rach'panta yakakuran. Chaqa lirila karan. Rach'panta yakakur yakuman yaykuran. 8Nataq chay wakinkuna-shuypaqa, syin mitrulana yupay manyaman ch'ananpaq faltayatin, yaku karrunpiqa ch'aranllapana, atun shikrapi piskaduta untalla aysach'akusha. 9Chaymanta ishkir rirqa yaku manyaman ch'arqa nina ratakuqta tariranllapa. Chay nina ratakuqpa ananpiqa piskaduwan, tantita kasha karan. 10Chaymi Jesusqa paykunataqa niran: --Apamuyllapa chayraqla lluqshichimushaykillapa wakin piskadukunata nir. 11Chaynu Jesu's nitinqa, Simo'n Pedruqa iqar chay atun shikrataqa waqta pachakaman chutamuran. 153 piskadu kusa atunlla karan, chay atun shikrapiqa. Piru chaynumapis mana llikikaranchu chay shikraqa. 12Chaymantami Jesusqa, paykunataqa niran: --Shamur mikuyllapa nir. Chaynu nitinqa chay yach'akuqninkunaqa ukninlamapis mana tapuyaqllapachu, mayqantaq kanki nirlamapis. Chaqa yach'ayaranllapanari Amitunchikllapa nir. 13Chaymantami Jesusqa paylla yach'akuqninkunaman qimikar tantitakunata, piskadukunata ima aypachiran. 14Chay rikarishanwanqami kawsashanmantaqa Jesusqa kimsa kutipaqna rikarisha karan yach'akuqninkunamanqa. 15Mikur tukchitinllapanaqa, Jesusqa niran Simo'n Pedrutaqa: --Jonaspa wamran Simo'n. ¿Qamqachu chiqapta kaykunamantaqa masta munamanki? Pedruqa niran: --Ari' Taytituy. Qamqami yach'ayanki nuqaqami munashuni nir. Chaymi Jesusqa niran: --Uyshitaykunatami qaranki nir. 16Chaynu nirqa, qashan tapuran: --Jonaspa wamran Simo'n, ¿chiqaptachu munamanki? nir. Pedruqa niran: --Ari' Taytituy. Qamqami yach'ayanki nuqaqami munashuni nir. Chaymi qashanpis Jesusqa niran: --Uyshitaykunatami michinki nir. 17Chaynu nirqa qashan kimsa kutipaqna kaynu nir tapuran: --Jonaspa wamran Simo'n ¿munamankichu? nir. Chaynu Jesu's kimsa kuti tapushanrayku, Pedruqa kusa llakishala niran: --Taytituy, qamqami yach'ayanki tukuyta. Qamqami yach'ayanki nuqaqa munashuni nir. Jesusqa qashan niran: --Uyshitaykunatami qaranki nir. 18Chiqaptami nishayki: Musu karqami maytapis rinashaykita riq kanki, qamlla mudakur ima. Piru kanan-shuypaqa nishayki: Rukuna katkiqami, ukna mudachishunqa, qamqa rikraykikunata chutarachitki. Chaynu rach'paykita yakachishurqa, maytapis apashunqa mana qam rinashaykimanmapis. 19Jesu's chaynu nirqa, Pedrutaqa intrachinayaran imanumi wanuyanqa nir. Chaynulla intrachinayaranpis chay wanushanrayku, runakunaqa Dyuspi mastana kriyir alabanqallapa nir. Chaynu nirnaqa chaymantaqa niran: --¡Shamuy nuqawan rishun! nir. 20Chaynu ninakurqa riranllapana. Riyarllapa Pedruqa das ikinman chapakurqa, rikaran Jesuspa kusa munayashan yach'akuqnin ikinllapata riqta. Kay kusa munayashan yach'akuqninmi Jesu's wanunanpaqna paykunawan mikuyatinqa, tapusha karan "¿Mayqanninllapashi kuntrankunamanqa qukuyanqa?" nir. Paymi ikinllapataqa riyaran. 21Ikinllapata riqta rikarqa, Pedruqa Jesustaqa tapuran: --Taytituy, kayta-shuypaqa, ¿imataq pasayanqaqa? nir. 22Jesusqa Pedrutaqa niran: --Nuqa munar, qashan shamunaykaman kawsachitiymapis, ¿ima kwintaykitaq qampaqqa? Qamqa shamuy nuqawan rishun nir. 23Chaynu Jesu's nisha katinmi, tukuy paypi kriyiqkunaqa kusata ninakuqllapa: "Chay kusa munashan yach'akuqninqa manana wanuyanqanachu" nir. Piru Jesusqa manami, mana chiqapta wanunanpaqchu niran. Chaqa payqa, niran: "Nuqa munarqa, qashan shamunaykaman kawsachitiymapis, ¿ima kwintaykitaq qampaqa?" nirla. 24Jesusqami nuqapaq rimaran chaynuqa. Chaynu karmi nuqalla rimani tukuy chaykunapaqqa. Chaynullami tukuy kaypi iskribikashakunatapis nuqalla iskribisha kanimapis. Chaymi nishayqa chiqap. 25Jesusqami achka milagrukunata ruraran. Tukuy chay rurashankunata manyaqmanta iskribishaqami kay pachamapis tukuy librukunataqa mana aypayanmanchu. Chaynumi kanqa.


text: 1Joacazpa churin Joás Israel suyuta iskay watataña kamachishajtin, Joaspa churin Amasías Judá suyuta kamachiyta qallarerqa. 2Kamachiyta qallarishaspa, iskay chunka phishqayoj watayoj karqa. Jerusalén llajtamantapacha Juda suyuta iskay chunka jisq'onniyoj watata kamacherqa. Paypa mamanqa Jerusalenmanta Joadán karqa. 3Payqa Tata Diospa munasqanman jina allinta ruwarqa, manapis ñawpa tatan David jinapunichu. Imaynatachus tatan Joás ruwarqa, ajinallatataj paypis ruwarqa. 4Jinapis orqo patapi lanti yupaychana altarkunata mana thuñerqachu; runakuna chaykunapi uywa wañuchisqata chanta inciensotawan q'oshñichispa jaywashallarqankupuni. 5Amasiasqa kamachiyninta sumajtaña sayachejtin, pikunachus tatanta wañuchejkunata, tukuyninkuta wañucherqa. 6Tatanta wañuchejkunajpa wawankunatarí mana wañucherqachu, imaraykuchus Dios Moisesman kamachiykuna qosqampi, nin: “Tatankutaqa mana wawankoj juchankurayku wañuchinkichejchu, nitaj wawakunatapis tatankoj juchankumanta wañuchinkichejchu; aswampis sapa runa juchanmanta wañuchisqa kachun,” nispa. 7Amasiasllataj Kachi Valle nisqapi Edom llajtayojkunata chunka waranqata wañuykucherqa, maqanakupi atipaspataj Sela llajtata jap'erqa. Suticharqataj Jocteel sutiwan, kunankama chay sutiwan rejsisqa kashan. 8Ujpacha Amasiasqa Israel suyuta kamachej Jehujpa allchhin Joacazpa churin Joasman kachakunata kacharqa. Kay jinata nichispa: “Jamuy, maqanakusun,” nispa. 9Israel suyuta jatun kamachej Joastajrí Amasiasman willajta kacharqa, kay jinata kutichinankupaj: Ithapalloqa Libanopi jatun cedro sach'aman kachasqa, kay jinata nejta: “Ususiykita churiytawan casarachina,” nispa. Jinallaman Libanomanta k'ita animal chayninta purispa ithapallota sarurparisqa. 10Yachani edomikunata atipasqaykita, chayraykutaj runaykachashasqaykita. Walej chayqa, runaykachallay ari; jinapis wasillaykipi qhepakunayki sumaj kanman. Qampajpis, Judá suyupajpis llakiyta, ima nispataj mask'awajri? nispa. 11Juda suyuta kamachej Amasiasrí mana kasuta ruwarqachu. Chayrayku Israel suyuta kamachej Joasqa maqanakoj llojsimorqa, Judá suyupitaj Bet-semes cheqanejpi maqanakorqanku. 12Chanta Joaspa soldadonkunaqa, Amasiaspa soldadonkunanta atipaykorqanku, chayrayku Judá suyumanta soldadokuna sapa uj wasinkuman ayqerqanku. 13Israel suyuta kamachej Joasqa, Bet-semespi Judá suyuta kamachej Amasiasta jap'ispa, Jerusalenman rerqa. Chantá llajtaj perqanta Efraínpa punkunmantapacha Esquina nisqa punkukama pachaj pusaj chunkayoj metrota jina thuñiykorqa. 14Chantá tukuynin qorita, qolqeta, Tata Diospa Templompi tukuy kajta, jatun kamachejpa wasimpi kaj imakunatawan apakaporqa. Chantá wakinta presota jina jap'iraspa, Samariaman kutiporqa. 15Joás kamachishaspa tukuy ima waj ruwasqan, imatachus ruwasqan, atiyniyoj kasqan, Judá suyuta kamachej Amasiaswan maqanakusqan, Israel suyuta kamachejkunaj ruwasqankumanta willaj qhelqapi qhelqasqa kashan. 16Joás wañupojtintaj, Samaria llajtapi, Israel suyuta kamachejkunaj covachankupi p'amparqanku. Paypa cuentanmantataj churin Jeroboam jatun kamachej jina tiyaykorqa. 17Joacazpa churin Israel suyuta kamachej Joás wañupusqanmanta, Judá suyuta kamachej Joaspa churin Amasiasqa chunka phishqayoj watatawanraj kawsarqa. 18Amasías kamachishaspa tukuy imachus ruwasqan, Judá suyuta kamachejkunaj ruwasqankumanta willaj qhelqapi qhelqasqa kashan. 19Jerusalenpi wakin runakuna Amasiaspa contrampi oqharikorqanku, paytaj Laquis llajtaman ayqekorqa. Chaywampis oqharikojkunaqa Laquiskama payta qhatiykuspa, chaypi payta wañucherqanku. 20Chantá ayanta caballopi Jerusalenman apamuspa, Davidpa llajtampi p'amparqanku. 21Chaymantataj Judá suyumanta tukuynin runakunaqa, Amasiaspa churin Azariasta jatun kamachejninkupaj churarqanku. Azarias tatampa cuentanmanta kamachinampaj tiyaykushaspa, chunka sojtayoj watayojllaraj karqa, 22Azariastaj tatampa wañupusqanmanta qhepata, Elat llajtata wajmanta sayarichispa, Juda suyuman kutichimporqa. 23Joaspa churin Amasías Judá suyuta chunka phishqayoj watataña kamachishajtin, Joaspa churin Jeroboam Samaria llajtamantapacha Israel suyuta kamachiyta qallarerqa. Kamacherqa tawa chunka ujniyoj watata. 24Jeroboamqa mana Tata Diospa munasqanman jinachu ruwarqa, imajtinchus Nabatpa churin Jeroboam jinallataj ruwarqa. Payqa mana allinta purispa israelitakunata juchallichisqa. 25Payqa Israel suyoj jap'iynimpa mojonninta Hamatman yaykunamanta Arabá jatun qochakama watej kutichimporqa. Ajinata ruwarqa Amitaipa churin Diosmanta willaj Jonasman israelitakunaj Diosnin willasqanman jina. Jonasqa, Gat-hefer llajtamanta karqa. 26Tata Diosqa Jeroboamta yanaparqa, israelitakuna, wata runa kachun, mana wata runa kachun sonqo nanayta ñak'arishasqankuta rikusqanrayku. Rikullarqataj Israel suyuta mana pipis yanapaj kasqanta. 27Tata Diosqa israelitakunata kay pachamanta chinkachiyta manaraj nisqachu. Chayrayku Tata Diosqa paykunata Joaspa churin Jeroboamnejta kacharicherqa. 28Jeroboam kamachishaspa tukuy ima ruwasqan, waj imakunata ruwasqampiwan, wapu kasqan, chay chhikata maqanakusqan, imaynatachus Damascota, Hamatta ima Israel suyuman kutichimpusqan, kay iskay llajtakunaqa Judá suyoj jap'iynimpi karqa. Chay tukuyqa Israel suyuta kamachejkunaj ruwasqankumanta willaj qhelqapi qhelqasqa kashan. 29Jeroboam wañupojtintaj, Israel suyuta kamachejkunaj covachankupi ayanta p'amparqanku. Paypa qhepampitaj churin Zacarías jatun kamachej jina tiyaykorqa.


text: 1Canga ali sirtu yachanara rimangui. 2Rucu apayauna ali causajcuna anauchu, iyaiyujcuna, ali quirinara quirijcuna, llaquinahua, chapaisiqui shunguhuas. 3Rucu apamaunas ali causanauchu, mana irusta rimajcuna shujcunamanda, mana machaisiquiuna, aliranara yachachijcunas, 4malta huarmiunara yachachijcuna quiquin cariras churiunaras llaquingaj; 5caiguna ali iyaiyujcuna tucungaj, sumaj causajcuna, quiquin huasira cuirajcuna, ali shunguuna, carira caźujcuna. Shina rajpi Diospa shimi ama camishca tucungaj. 6Shinallara maltaunara camachi iyaiyujcuna tucungaj. 7Cambas tucui ali ranaunai ricuchij tucungui; can yachachinai sumaj shunguhua, ali causanahuas. 8Shinallara ali shimihuas, mana piñachihuaj shimihuas yachachi; casna rajpi chijnij runa pingaringami, mana ima manaliras rimanara ushangachu cangunamanda. 9Sirvijcunara camachi paiguna patrungunara ali uyangaj, tucuibi paigunara cushiyachisha, ama cutipaisiquiuna; 10mana shuhuasha, astaun tucuibi ali pactachij ajta ricuchisha, shina rasha tucuibi ñucanchira Quishpichij Diospa yachachinara ali sumajyachinaungami. 11Diospa gracia ali llaquina iyai ricurimushcami tucui runauna quishpichi tucungaj, 12ñucanchira yachachisha imasna yanga causairas, cai pacha ucha munairas saquisha, cai timpui iyaihua alihua, Diosta manzhashcahua causashunchi. 13Cushi chapanara chapaunchi, ñucanchi atun Dios Quishpichij Jesucristo ashca sumaj ricurinara chapaunchimi. 14Paiga paillarara cuca ñucanchi randimanda, ñucanchira randingaj tucui manalimanda, paihuajllarara shu runa muntunda sumajyachingaj, ali ranaunara munajcunara. 15Caita rimai, camachi, yachachi tucui mandanahua. Pihuas canda ama pishii churachu.


text: 1Tucui amuyuc quiric runaguna paita mandac runata yapa alita llaquishcahuan uyanauchun. Mana chasna racpiga Diospa shutimandas ñucanchi yachachinamandahuas shuccuna mana alita rimanaunga. 2Maican tarabaccuna quiric amuta charisha, quiric huauqui ashcamanda ama paita pishiyachinauchun randi mana quillasha alita tarabanauchun. Ñáa mas sinzhita tarabanami anaun chi amu quiriccunata llaquisha yanapashcaraicu. Chasnata yuyachisha yachachi Timoteo, paiguna chasna alita tarabasha causangahua. 3Pihuas Señor Jesucristo ali rimashcata mana uyasha, Dios munashcata rasha causanata mana yachachisha, randi shuc tunuta yachachisha pai yanga camachin. 4Pai ali mani nisha alabaric asha mana ali runachan. Pai quiquin yuyaimanda rimasha, yanga yuyarinagunata yuyachingami camachiun. Shuccunata binsisha nisha, yapa rimasha, piñana shimita rimanacusha, mana alita yuyarisha jiridsata rimanacunaunmi. 5Chasna rac runaguna sirtu shimita saquisha jiridsata yuyaringauna. Chasna ashami piñanacusha rimanacusha causaunguna. Yapa cullquita gananata munashami Diosta catinchimi nic tucunaun. Chi tunu yuyaric runagunahuan ama caillayanguichu Timoteo. 6Randi shuc runa pai charishcagunallahuan cushi causashaga Diosta catishami sirtu cushi causaita tupanga cai munduibis, jahuapachaibis. 7Ñáucanchi cai pachai pagarishcai mana imatas apamuranchi. Chasna ashcamanda huañushcai chasnallata mana imatas apangaraunchi. 8Chasna acpi mana ashcata cai mundui minishtinchichu. Chita yuyarisha micunatas churarinatas charisha pactactami nisha cushi causana anchi. 9Astahuanbas pihuas yapa cullquiyuc tucunata munaccuna supai umashca tucusha tugllai japirishcashina tucunaunga. Chasna tucucpi paiguna pandachina yuyaita catinaun, turmintarishca tucuunguna juchata rasha. Ñáa huaglishca tucunaun. 10Sirtumi cullquita llaquishcamanda ima tunu juchaguna callarin. Maican runaga yapa cullquita charingahua yuyarisha causasha Jesucristota quirinata saquishcaunami, chimanda amu quiquinllata yapa turmintarina tucushcaunami. 11Can randi, Diospacta rac runa asha chi sami causanamanda anchuri. Chimanda anchurisha alita rasha Dios munashcata rasha nisha causai, paita tucui uras sinzhita quirisha. Llaquishcahuan causasha, turmintarishcata ahuantasha ama saquinguichu. Ali mansu shimihuan cuintai. 12Ashca runagunahuacpi can sirtu quirishcata cuintashcaibi Dios canda japira paihua causaita canma cungahua. Chiraicu paita quirinamanda sinzhita camachisha puringui paihua huiñai causaita charingahua. 13Yaya Diosca tucuigunata causaita cuc man. Jesucristoga mana manzhasha chi mandac amu Poncio Pilatota sirtu shimita rimara. Ñáa Diospacpi Jesucristohuacpis ñuca caita canda mandani, 14Señor Jesucristo cai pachama cuti shamunagama tucui ñuca canda rimashcata cadsungui, chi shimita imatas mana huaglichisha alita pactachi shuccuna ama jiridsata rimanauchun. 15Dios yapa ali asha pai munashca punzha Jesucristota cuti cai pachama mandangahua cachanga. Paillami Dios an, ushac, balichishca man. Tucui amugunata yali jatun mandac amu man. Tucui mandac runagunata mandac man. 16Pailla causaita cuc man. Punzhashina causashcamanda mana pihuas caillayaibacchu. Mana ricuric ashcamanda pihuas paita ricunata mana ushanaunzhu. Paillata yapa balichishca achun, huiñaigama paillami tucuigunahua amumi anga. Chasna tucuchun. 17Cai munduibi imata charishcahuas tucuringallami. Chimandami cullquiyuc runagunata sinzhita rimai ama can charishcamanda alabarichichu nisha rimangui. Chasnallata chi tucurinalla cullquita ama yapacta yuyarisha causaichichu, astahuanbas ñucanchita cushiyachingahua tucuita cuc Diosta yuyarisha causaichi nishami paigunata rimasha yachachingui. 18Chasnallata cullquiyuc runagunata yachachingui alita raichi nisha. Yapa ashca aligunata rasha causaichi. Shuccunatas cumbiraichi mana mitsashachu nisha yachachingui. 19Chasna rauc runa sirtu charic tucungami, jahuapachaibis chasnallata mana tucurina sirtu causaita japingaunami. 20Yaya Dios canda mandashca shimita curami Timoteo, paihua shimita yachachi nisha. Chasna acpi alita yachachi mana cambiasha. Tucui uras can ranatas alita yuyari Timoteo. Runaguna yanga cuintashcagunata ama uyaichu. Chasnallata llullaccunata ama uyanguichu tucuita alita yachanimi nisha rimacpihuas. 21Maicanguna chigunata uyasha Diosta ña saquishcaunami. Dios canda llaquisha alita rachun nisha tapuni. Chillata rimani, Pablo.


text: 1Davidpa churin Absalonpata ujnin panan karqa may k'achitapuni, Tamar sutiyoj. Davidpa ujnin churin Amnonri Tamarta sinch'itapuni munapayarqa. 2Panan Tamartajrí mana qharej chayasqan sipas karqakarqa; chayrayku Amnonpajqa paywan mana imatapis ruwayta atisqanta khawaspa, phutikuspa onqoykorqa. 3Amnonpatarí tiyarqa uj kawsaqen Jonadab sutiyoj; Davidpa wawqen Simeaj churin, payqa ch'awkiyanapaj wapu karqa, 4Chanta un kuti Jonadabqa taporqa: –Jatun kamachej churin, ¿imarakutaj jinamanta jina astawan tulluyashankiri? ¿Manachu willariwankiman? nispa. Amnontaj kuticherqa: –Mayta munakuni wawqey Absalonpa panan Tamarta, nispa. 5Chantá Jonadabqa payta umacharqa: –Puñunaykiman yaykuspa, onqosqaman tukuy. Tatayki watukusoj jamojtintaj, ninki, kacharimusunanta panayki Tamarta, wayk'upusunampaj. Rikushajtiyki wayk'upusuchun, mikhuchisuchuntaj, nispa. 6Jinapi Amnonqa puñunanman yaykupuspa, onqosqaman tukorqa. Jatun kamachej payta watukoj jamojtintaj, Amnonqa nerqa: –Ama jina kaychu: Panay Tamar kacharimuway, iskay t'antitata ruwarqospa, michuchinawampaj, nispa. 7Chanta Davidqa Tamarta, nerqa: –Turayki Amnonpa wasinman rispa, mikhuyta wayk'orqampuy, nispa. 8Jinataj Tamarqa Amnonpa wasinman rerqa, Amnontaj puñunampi kasharqa. Tamarqa jak'uta puñaytawan, turampa rikushajtin t'antasta ruwaspa, hornopi chayacherqa. 9Chaymantataj chayachisqan t'anata orqomuspa payman jaywarqa. Amnontajrí mikhuyta mana munarqachu, kamacherqataj chaypi tukuy kajkuna llojsinankuta. 10Tukuy llojsejtinkukamataj, Amnonqa Tamarta nerqa: –Apamuway chay mikhuyta kay puñunayman, makiykimanta mikhunaypaj, nispa. Tamartaj chay ruwasqan t'antata, turan Amnonpa puñunanman aparqa. 11Tamar mikhuchinampaj qayllaykojtintajrí, Amnonqa payta jap'iykuspa, nerqa: –Jamuy panáy, puñusunchej, nispa. 12Paytaj kuticherqa: –Ama turáy, ama honrayta t'akachiwaychu; chaytaqa Israel ayllu ukhupi mana ruwanachu. Ama chay jina millaytaqa noqawan ruwaychu. 13¿Chay p'enqayniywan maymantaj riymanri? Qanrí, Israel ayllu ukhupi khuchi runapaj qhawasqa kawaj. Ama jina kaspa jatun kamachejwan parlay; payqa casaranaychejta mana jark'akonqachu. 14Amnontajrí Tamarpa nisqanta mana uyarispa; kallpanman jap'ikuspa payta alqocharqa. 15Chaymantataj Amnonqa sinch'ita chejniyta qallarerqa, Tamartaqa munakusqanmanta astawanraj chejnikorqa. Chayrayku kamacherqa: –Kunanqa llojsiy kaymanta, nispa. 16Tamarqa kuticherqa: –Mana, turáy, ama jinataqa wijch'uwaychu. Sichus imatachus ruwawasqayki millay chayqa kaymanta wijch'uwasqaykeqa aswan millayraj kanman, nispa. Amnontajrí mana uyariyta munarqachu, 17kamachinta wajyaspataj, nerqa: –Jawaman kay warmita wijch'uspa, sumajta punkuta wisq'aykuy, nispa. 18Chantá chay kamacheqa Tamarta jawaman wijch'orqa, chaymantataj sumajta punkuta wisq'aykorqa. Tamarqa sumaj qoysu p'achawan p'achallisqa kasharqa, jatun kamachejpaj ususin qharej mana chayasqan imaynatachus p'achallikunku ajinata. 19Chaypacha Tamarqa umanman ushphata qhalliykukorqa, p'achantataj llik'irakorqa, makinta uman churaykukuspataj, sinch'ita qhaparispa wasinman kutiporqa. 20Chantá turan Absalonqa payta taporqa: –¿Turayki Amnonchu chayta ruwasorqa? Kunanqa ch'inlla kay panáy, payqa turayki kasqanrayku. Ama chaymantaqa chhikata llakikuychu, nispa. Tamartaj turan Absalonpapi may llakisqa qhepakorqa. 21Jatun kamachej Davidtaj chay tukuymanta yachaspa, mayta phiñakorqa; chaywampis mana Amnonta k'amerqachu kuraj kaj churin kasqanrayku, munakusqanraykutaj. 22Absalonpis manallataj imatapis Amnontaqa nerqachu; chaywampis payta sinch'ita chejnikorqa, panan Tamarpa honranta t'akasqanmanta. 23Iskay wata qhepaman Absalonqa Efraín llajta qayllapi, Baal-hazorpi orqopi, ovejankunata ruthuchisharqa; chaymantaj jatun kamachejpa tukuy churinkunata, mikhunankupaj wajyarerqa. 24Chay jawaqa jatun kamachejta watukoj rispa, nerqa: –Kunanqa ovejakunayta ruthushanku, munaymantaj qan, chantá yanapaj runakunayki ima, waturikunawaykichejta, nispa. 25Jatun kamachej Davidtaj kuticherqa: –Mana wawáy, mana tukuyniyku riyta atiykumanchu, ama chhika q'aru kanaykupaj, nispa. Chaywampis Absalonqa mañallarqapuni rinanta, jatun kamachejtaj mana riyta munarqachu; jinapis samincharqa. 26Chantá Absalonqa nerqa: –Mana riyta atejtiykeqa, wawqey Amnonllapis jamurinawanta niy ari, nispa. Jatun kamachejtaj nerqa: –¿Imaraykutaj Amnón rinanta munankiri? nispa. 27Absalón kutin kutinta nisqanrayku, jatun kamachejqa saqerqa Amnón, chay wakin churinkunawan rinankuta. Absalontaj sumaj mikhunata jatun kamachejpaj jina wayk'ucherqa. 28Absalonqa kamachinkunata nerqa: «Sumajtamin Amnonta qhawankichej; machaykojtinkama, noqa nisqaykichej wañuchinaykichejta, qankunataj payta wañuchinkichej. Ama manchachikuychejchu, nisqayman jina ruwaytaqa. Kallpachakuychej, wapuchakuychejtaj,» nispa. 29Chayrayku Absalonta kasuspa kamachinkunaqa Amnonta wañucherqanku. Chantá jatun kamachejpa tukuy churinkunaqa chayta rikuspa, mulankuman lloq'aykuytawan ayqerqanku. 30Chay ayqejkuna ñanllapiraj kashajtinku, Davidman willarqanku tukuynin churinkunata Absalón wañuchisqanta. 31Chaypacha jatun kamacheqa tiyananmanta sayarispa, p'achanta llik'irakuspa pampaman choqakorqa. Chanta payta yanapajkunapis p'achankuta llik'irakullarqankutaj. 32Chantá Davidpa wawqen Simaj churin Jonadabqa Davidta nerqa: –Jatun kamachejniy, ama yuyaychu tukuy churiykikunata wañuchisqankuta, manachayqa Amnonllata wañuchinku; ajinatapuni Absalonqa ruwananta umachakorqa, Amnonqa panan Tamarpa honranta t'akachisqanrayku. 33Chayrayku, jatun kamachejniy, mana tukuy churiykikunachu wañun. Amnónllata wañuchinku, nispa. 34Absalón ayqeshanankamataj, qhawaj soldadoqa Horonaim ñanninta rikorqa ashkha runa jamushasqankuta. Chantá qhawaj soldadoqa jatun kamachejman willamorqa Horonaim ñanninta, ashkha runa jamushasqanta rikusqanmanta. 35Jonadabtaj jatun kamachejta nerqa: –Jamushankuña churiykikuna jatun kamachejniy, noqa nisqayman jina, nispa. 36Chayta nejtinkama, jatun kamachej churinkuna chayamorqanku, sinch'ita qhaparispataj, waqarqanku. Ajinallatataj jatun kamachejpis, kamachinkuna ima may waqarqanku. 37Absalontajrí ayqespa, Gesurmanta jatun kamachej Amiudpa churin Talmaipaman riporqa, kinsa wata junt'atataj chaypi qhepakorqa. Davidtaj sapa p'unchay Amnónmanta waqarqa. 39Jinapis churin Amnón wañusqanmanta sonqon tiyaykurejtinña, Davidqa churin Absalónta maytapuni rikuyta munarqa.


text: 1Tata Diosqa niwarqa: Qan Runaj Churin, sumaj filochasqa cuchillota oqharikuy, sunkhata raphanapaj navajata jina, chaywantaj umaykita, jinallataj sunkhaykitapis raphakuy. Chantá uj balanzata oqharikuspa, chujchasniykita kinsaman t'aqay. 2Llajtata atipanapaj muyuykuna junt'akojtintaj, kinsaman t'aqasqa chujchasmanta ujnin kaj t'aqata llajta chawpipi ninawan ruphachinki. Chantá chay kinsa t'aqasmanta ujnin kaj t'aqa chujchasta llajtaj muyuynimpi espadawan k'uturanki. Uj kaj t'aqa chujchastataj wayrawan apachinki. Chay chujchaykej qhepantataj Noqa risaj espada oqharisqa. 3Uj pisi chujchasta jap'iytawan, p'achaykej kantusninman wataykunki. 4Chay chujchasllamantataj wakinta ninaman enqhaykuy. Chaymanta nina llojsenqa israelitaspa contrampi. 5Tukuyta Kamachej Tata Diosmin kaytaqa nin: Kaymin Jerusalén llajtaqa. Noqa kay llajtataqa ashkha nacionespa chawpinkupi churarqani, ashkha llajtas chawpipitaj. 6Payrí leyesniypa contrampi, kamachisqasniypa contrampi ima oqharikorqa, muyuynimpi kashanku, chay ayllusmanta, llajtasmantapis astawanraj. Leyesniyta qhesachaspa, mana kasorqachu, nitaj kamachisqasniytapis junt'arqachu. 7Chayrayku Tata Diosqa kay jinata nin: Muyuyniykichejpi kajkuna nacionesmanta aswan ashkhaman miraykuspachu, qankunaqa kamachisqasniyta mana kasunkichejchu, nitaj leyesniytapis waqaychankichejchu? Manallataj, muyuyniykichejpi kashanku, chay nacionespa leyesninkuman jinallapis purinkichejchu. 8Chayrayku Noqa Tukuyta Kamachej Tata Dios qanta niyki: Noqa contraykipi kashani, Jerusalén; Noqa castigasqayki, muyuyniykipi kashanku, chay nacionespa rikunankuta. 9Mana jayk'aj ruwasqayta qanwan ruwasaj, chayman rijch'akojtataj mana ujtawan ruwasajchu, chay tukuy ruwasqasniykeqa millachikunapaj jina kasqankurayku. 10Chayrayku, qankuna ukhupi wawasninkuta mikhuykojkuna kanqanku, jinallataj wawaspis tatasninkuta mikhuykojkuna kanqanku. Castigosta qampi rikuchisaj, qanmanta puchojtataj tukuynejman ch'eqerachisaj, nispa. 11Chantapis Tukuyta Kamachej Tata Dios nin: Noqa kawsayniyrayku juraspa, nini: Noqaj tiyakunay santo nisqa cheqata chhika millay juchaswan ch'ichichasqaykirayku, Noqapis qanta qhesachasqayki. Mana perdonasqaykichu, nitaj khuyakusqaykichu. 12Qankuna ukhupi kinsaman t'aqasqamanta ujnin t'aqaqa wañuchej onqoywan wañuranqanku, chayrí yarqhaywan qankuna chawpipi. Ujnin t'aqa espadawan wañurachisqa muyuyniykichejpi kanqanku, ujnin t'aqatataj tukuynejman ch'eqerachisaj, paykunaj qhepantataj espadawan qhatiykusaj. 13K'ajaj phiñakuyniyta thasnukusaj. Tukuy phiñakuyniypi paykunawan pagachikusaj sonqoyqa tiyaykusqa kanankama. Chay jinamanta yachanqanku Noqa Tata Dios paykunamanta celosakuspa, chayta ruwasqayta, maypachachus paykunapi phiñakuyniyta thasnusaj chaypacha. 14Jerusalén llajta, qanta ch'inman tukuchisqayki; muyuyniykipi kashanku, chay nacionespa ñawpaqenkupi p'enqaypi rikhurichisqayki, jinallataj tukuy purejkunaj rikunankuta. 15Maypachachus Noqa qanta castigaspa, k'ajaj phiñakuyniywan sinch'ita ñak'arichisqayki chaypacha, tukuy runas alqochakusonqanku, mana allimpajtaj qhawasonqanku. Muyuyniykipi kaj nacionespis millachikusonqanku, jatun manchachikuyninkupajtaj kanki. Noqa Tata Diosmin chaytaqa nini. 16Noqa yarqhayta qankunaman apachimusqaykichej manchayta wañuchej flechasta jina. Arí, yarqhaywan ch'ayñachisqaykichej, mikhunastataj pisiyachisaj. 17Noqapuni apachimusqaykichej yarqhayta, wañuchej onqoyta, wañuyta ima. K'ita phiña animalesta kachaykamusqaykichej mana wawasniyojta saqesunaykichejpaj. Saqellasajtaj qankunamanta ashkhas wañuchinaku maqanakupi wañurachisqa kanaykichejta, nispa nin Tata Diosqa.